
עו"ד יונתן פייגין – עוזר היועץ המשפטי, התעשייה האווירית

אשל חפץ – סמנכ"ל מבצעי אוויר, חברת קאל

ייעוץ משפטי:
איתי עצמון

מנהלת הוועדה:
 לאה ורון

רשמת פרלנטארית:
אתי אפלבוים

תקנות הטיס (אגרות רישום, רישוי ותיעוד), התש"ע-2009.

היו”ר יצחק וקנין:


בוקר טוב. אני פותח את ישיבת ועדת הכלכלה. על סדר היום: תקנות הטיס (אגרות רישום, רישוי ותיעוד), התש"ע-2009. 


אנחנו נמצאים בהקראת התקנות ובאישורים. הבנתי שבתקנה 12 ישנו נוסח חדש. מי מקריא את הנוסח החדש?

רננה שחר:


אנחנו נרצה לבקש תיקון בתקנה 3א. 

לאה ורון:


אדוני מוכן לקיים דיון מחדש ולפתוח בקשה לדיון מחדש?

היו”ר יצחק וקנין:

בתנאי שזה לא שינוי מהותי. 

רננה שחר:


לא. זה שינוי שביקשו התעשייה האווירית שמבחינתנו הוא נכון. 

לאה ורון:


אז אתה מאשר את הבקשה לדיון מחדש. 

היו"ר יצחק וקנין:


כן. 

רננה שחר:


בסעיף 3א כתוב:


"המבקש לקבל לגבי כלי טיס תעודת רישום לסחרן", אנחנו מבקשים למחוק את המילים "לגבי כלי טייס", דהיינו, "מבקש לקבל תעודת רישום לסחרן". אני אסביר שתעודת רישום לסחרן לא ניתנת לכל כלי בנפרד אלא ניתנת תעודה אחת שאיתה הסחרן יכול להטיס את הכלים שהוא רוצה למכור ובלבד שמתקיימים תנאים בתקנות הרישום להטסה. 

היו"ר יצחק וקנין:

יש הערות לתיקון? אין. אם כך, אנחנו נצביע בעד התיקון. מי בעד התיקון כפי שהוצע?

הצבעה

בעד – רוב

נגד – אין

נמנעים – אין

היו"ר יצחק וקנין:

אם כן, הסעיף אושר. אנחנו נעבור לסעיף 12. 

רננה שחר:

בתקנה 12 שקלנו שוב את נושא אגרת אישור כושר אווירי ליצוא, כפי שהעלו קלוב התעופה. הוספנו מדרגות משקלים הנמוכים, כפי שקיים בתקנות 7 ו-8 בתעודת כושר טיסה. אני אקריא את כל המדרגות. 


12 (א) המבקש אישור כושר אווירי ליצוא כלי טייס ישלם בעת הגשת הבקשה אגרה לפי משקל כלי הטייס כמפורט להלן:




משקל כלי הטייס בק"ג


בשקלים חדשים

(1)


עד 200




400


(2)


יותר מ-200 עד 700


500


(3)


יותר מ-700 עד 2,000


1,100


(4)


יותר מ-2,000 עד 5,700


1,500


(5)


יותר מ-2,000 עד 5,700


2,220


(6)


יותר מ-5,700 עד 45,000


11,100


(7)


יותר מ-45,000



22,200"


זה התיקון. 

היו”ר יצחק וקנין:

יש הערות? מי בעד התיקון?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף אושר. 

אנחנו עוברים לסעיף 18. 

רננה שחר:

רק עוד בקשה אחת. בתקנה 13(ב) אם היועץ המשפטי של הוועדה רוצה שנמחק את המילה "הוצהר" אז אנחנו מסכימים. 

איתי עצמון:
זה לגבי השאלה ששאלתי אתכם אתמול?

רננה שחר:

"אשר לגביו הוכח". 

היו”ר יצחק וקנין:

אם כן, אני פותח שוב את הסעיף הזה. 

רננה שחר:

אני אקריא את 13ב. 

	
	13. (א) המבקש אישור כושר אווירי ליצוא מוצר בודד מקבוצה ב' או ג' כאמור בתקנת משנה (א),  אשר לגביו הוכח להנחת דעת המנהל שיצואו נועד לשחרור כלי טיס ממצב AOG  (Aircraft on the ground ) ומשך בדיקתו אינו עולה על שעתיים, ישלם בעת הגשת הבקשה למתן האישור 25% מן האגרה שיש לשלמה בעת הגשת הבקשה לפי תקנת משנה (א), ובנוסף בעד הוצאות נסיעה ואש"ל לפי הוראות החשב הכללי במשרד האוצר."

	
	


היו”ר יצחק וקנין:

יש הערות? אין.  

הצבעה

בעד – רוב

נגד – אין

נמנעים אין

היו"ר יצחק וקנין:

אם כן התיקון אושר והסעיף אושר. 

אנחנו בסעיף 17. 

רננה שחר:
	"אגרת אישור חותם מוסמך
	17.
	מחזיק ברישיון מכון בדק, המגיש בקשה לאישור מינוי עובד מכון הבדק כחותם מוסמך כאמור בתקנה  19 לתקנות המכונים, ישלם בעת הגשת הבקשה למתן האישור אגרה של 180 שקלים חדשים."


היו"ר יצחק וקנין:


אין הערות. מי בעד הסעיף?

הצבעה

בעד – רוב

נגד – אין

נמנעים אין

היו"ר יצחק וקנין:


אם כן, הסעיף אושר. 


סעיף 18. 

רננה שחר:

	אגרת רישיון עובד 

טיס, תעודה רפואית
	1. 
	מבקש רישיון עובד טיס ובו סוג הגדר אחד או אישורו, למעט רישיון טייס מתלמד, רישיון מקפל מצנחים או טכנאי לבדק כלי טיס, ישלם, בעת הגשת הבקשה, אגרה של 600 שקלים חדשים.

	
	
	מבקש תעודה רפואית, שאינו עובד טיס, ישלם בעת הגשת הבקשה אגרה של  70 שקלים חדשים.

	
	
	מחזיק ברישיון עובד טיס למעט רישיון מדריך טיס, המבקש תעודה הרפואית לאחר בדיקה תקופתית שהוא חייב בה, ישלם בעת הגשת הבקשה אגרה של  200 שקלים חדשים; עובד טיס אשר לפי תקנות הרישיונות חייב בחידוש תעודה רפואית אחת לששה חודשים, ישלם בעת הגשת הבקשה לתעודה רפואית אגרה של   150 שקלים חדשים; הוראות אלה לא יחולו אם שילם באותה שנה אגרה כאמור בתקנת משנה (א)."


איתי עצמון:
כתבתם "באותה שנה". אם למשל שילמתי אגרת רישיון ב-2009 ועכשיו אנחנו מדברים על 2010. אולי צריך לומר "בשנה שחלפה מיום הגשת הבקשה". כשאתם אומרים באותה שנה יכול להיווצר מצב שמישהו שילם עכשיו ובעוד חודש הוא יצטרך לשלם שוב. זה כבר כאילו לא אותה שנה. 

רננה שחר:
באותה שנה מדובר על שנת כספים. 

איתי עצמון:


גם לפי חוק הפרשנות מדובר על שנה. 

היו”ר יצחק וקנין:

מה הכוונה בסעיף ב', "מבקש תעודה רפואית שאינו עובד טייס ישלם בעת הגשת הבקשה אגרה של 70 שקלים חדשים". 

רננה שחר:
טייס מתלמד לפני שהוא מקבל רישיון והוא עדיין לא עובד טייס, הוא רק מבקש רישיון עובד טייס, הוא צריך לשלם אגרה כדי לקבל תעודה רפואית. 

גיורא רום:


זה לצורך קבלת האישור להיות חניך בבית ספר לטיסה. 

לאה ורון:

אבל אותם 70 שקלים שהוא משלם, הם עבור הבדיקה הרפואית או עבור התעודה? בנוסף לאישור יש עוד עלות עבור בדיקה רפואית? אי-אפשר להבין מהנוסח למה הכוונה. 

רננה שחר:
הכוונה היא לתעודות. התשלום הוא עבור התעודה הרפואית. 

לאה ורון:
זאת אומרת שבנוסף לתשלום עבור הנפקת התעודה הוא משלם סכום כלשהו עבור בדיקה רפואית. 

רננה שחר:

הבדיקה הרפואית מתבצעת על ידי מכונים פרטיים, היא לא מתבצעת על ידי הממשלה. הוא משלם את הסכומים כפי שהוא נדרש על ידי המכון. זה לא עובר אלינו, אנחנו לא מבצעים את זה. 

היו”ר יצחק וקנין:

עבור מה אתם גובים את ה-70 שקלים?

רננה שחר:

עבור כל הפיקוח. 

דפנה עין דור:

בדיקת האישורים הרפואיים, אישורים. אם יש בדיקה נוספת שצריך להעמיק את הבדיקה. יש דברים שצריך להעמיק מהם את הבדיקה וצריך למקד אותם לתחום הטייס. 

רננה שחר:

כל המערך של הנחיית הרופאים המורשים, הדרכתם. 

היו”ר יצחק וקנין:

אני רוצה להבין. אני רוצה היום ללמוד טייס. אני מגיע אליכם ואתם שולחים אותי לעשות את כל הבדיקות מאלף עד תו, כל מה שאני צריך כדי ללמוד טייס. מה העניין של ללכת ולחזור שוב פעם? כרגע אני מתחיל ללמוד. הגעתי אליכם ואתם שולחים אותי לעשות בדיקות כדי לראות אם אני כשיר ללמוד. 

רננה שחר:
אם אתה כשיר אתה מקבל תעודה רפואית. 

היו”ר יצחק וקנין:


אז הבדיקות שלכם לתעודה הרפואית הזאת עולים 70 שקלים?

רננה שחר:
לא, התעודה עולה 70 שקלים ואנחנו מנפיקים את התעודה. 

היו"ר יצחק וקנין:

אתם מנפיקים לו את התעודה?

רננה שחר:


כן. 

עמרי טלמון:

אדוני. אני עמרי טלמון מקלוב התעופה. אני בסך הכול טס 40 שנה. בכל 40 השנה האלה, מי שמנפיק את התעודה זה הרופא שבודק אותי. הוא שולח העתק מזה לרשות התעופה האזרחית ושם זה מתויק. אם תשים לב - - - 

היו”ר יצחק וקנין:

עד היום היתה גבייה כזאת?

רננה שחר:


כן, בוודאי. 

עמרי טלמון:


היתה אבל השאלה היא האם צריך אותה. כשנגיע לפרק החמישי אומר כמה דברים כלליים לגבי כל הנושא הזה. 

לאה ורון:
האגרות היו ובהצעה שמונחת כעת לפני הוועדה יש אפילו הפחתה באגרות. 

עמרי טלמון:

זה אגרות רישוי. יש לשים לב שלתעודה הרפואית הזאת יש כמה וכמה מחירים, 70 שקלים, 150 שקלים, 170 שקלים, 200 שקלים, זה תלוי בסעיף. אדם מבוגר כמוני שצריך להיבדק לעיתים יותר קרובות, זה עולה לו הרבה יותר כסף. אמנם גובים ממנו 170 במקום 200 אבל הואיל והתדירות היא כפולה אז זה 340 במקום 200. נשאלת השאלה האם זקן כמוני לא ראוי לאיזו התחשבות. למשל, העירייה נותנת הנחה ובחניונים יש הנחה אז למה לא פה? להיפך, פה יש קנס. 

הערה כללית לכל הנושא של אגרות הרישוי. כשאדוני ירצה ללמוד לטוס, אני מקווה במהרה בימנו, המפגש הראשון שלו עם עולם הטיס הוא עם האגרות של רשות התעופה האזרחית. המפגש הזה יימשך לאורך שנים, כאשר מחוץ לאגרות עצמן יש גם נושא של איך משלמים אותן. רשות התעופה האזרחית היא חריק בנוף כי שם משלמים בשיטות של המאה ה-19 או תחילת ה-120, בניגוד לכל משרד ממשלתי אחר, לרבות משרד התחבורה, שניתן לשלם את האגרות בישיבה נוחה בכורסא בבית דרך האינטרנט. זה לא קורה ברשות התעופה האזרחית.  

אבל הנושא הזה של האגרות הוא נושא כבד - - - 

לאה ורון:
איך משלמים את האגרות?

עמרי טלמון:


כאשר אני צריך תעודה רפואית, אני מתקשר לבחורה נחמדה ששמה שלומית. היא שולחת לי בדואר תלוש לבנק הדואר, שמודפס על ידה עם כל הפרטים. רק עם התלוש הזה אפשר לשלם. אני לא יכול להיכנס לבנק הדואר ולקחת תלוש ולמלא אותו. עם זה אני צריך ללכת לבנק הדואר, לשלם את התשלום, ללכת למקום שיש בו פקס ולשלוח את זה בפקס לרשות התעופה האזרחית. 

היו”ר יצחק וקנין:


אני פונה למשרד התחבורה. התקדמתם הרבה בנושא של הרישיונות וכל שאר הדברים כי היום אפשר לעשות את הדברים בצורה הרבה יותר מהירה, דרך הדואר, אינטרנט. גם משרד הפנים התקדם עם תעודות הזהות. אני לא יודע למה אתם – אני לא רוצה לומר מילים לא - - - 

גיורא רום:
אני מנהל רשות התעופה האזרחית. אני, יחד עם עוד 100 אנשים צריכים לתקן חורבן שנוצר במשך עשרות שנים כתוצאה מהזנחה של הממשלה, אולי גם של הכנסת, שהביא את התעופה האזרחית על עברי פי פחת. רשימת הדברים שאנחנו צריכים לתקן עמוקה מים. הנקודה שהעלה מר טלמון, כלומר, תשלום אגרות שלא על ידי הגעה פיזית לרשות, תושלם בסוף שנת 2010. ביוני 2010 יהיה פיילוט על 6 אגרות שבחרנו, אבל כל האגרות כולן תשולמנה בטכניקה שמקובלת במקומות אחרים, בסוף 2010. זה אחד מתוך מאות פריטי עבודה שאנחנו עושים לשפץ ולתקן את התעופה.

הדבר היחיד שאנחנו מבקשים זה לקבל זמן לעבוד ושכמה שפחות יבלבלו לנו את המוח. אנחנו לא זקוקים לכל כך הרבה עצות. אנחנו יודעים יותר טוב ממרבית האנשים מה לעשות בשביל לתקן את התעופה האזרחית. 

דיוויד גולן:

אני לא כל-כך מסכים איתך גיורא. אני לא כל-כך מסכים איתך, אל תרוץ. 


אדוני היושב ראש, שמי דיוויד גולן, מנכ"ל כים ניר שירותי תעופה. הנושא עדיין פתוח בנושא ההגדר החקלאי. אתמול עזבנו פה את הישיבה - - - 

גיורא רום:

על מה אתה לא מסכים איתי?

דיוויד גולן:

שאתה אומר שאנחנו לא מבינים בתעופה. 

גיורא רום:


אני לא אמרתי שאתם לא מבינים בתעופה. 

דיוויד גולן:


אמרת: תעזוב אותנו. תחזור לזה ותראה את זה. מה זה אנחנו לא מבינים? יושבים פה אנשים עם 50 שנה ניסיון. 

גיורא רום:


אני לא אמרתי שאתם לא מבינים, אמרתי תנו לעבוד. אמרתי שאנחנו מבינים, לא אמרתי מה אתם, אמרתי שאנחנו מבינים. אתה רוצה את הפרוטוקול? אני אתן לך את הפרוטוקול. לעולם אל תצטט אותי לא נכון. 

היו"ר יצחק וקנין:


אני מבקש, בשום פנים ואופן לא דו-שיח. 

ירון אשכולות:

אדוני, אני רוצה לקחת אגרה אחת: אגרת רישוי למכונאים ורשיונות למוסך. בשנת 2005 כימניר שילמה 8,300 שקלים. עם פחות מכונאים, היום ב-2009 אנחנו משלמים 44,810 שקלים. היום יש לנו 10 מכונאים פחות. 

היו"ר יצחק וקנין:


מה הסיבה? יש לכם פחות כלי טייס?

ירון אשכולות:


לא. פשוט הם מחליטים, מתי מעלים, הם עושים מה שהם רוצים. 

היו"ר יצחק וקנין:


אני לא חושב שזאת החלטה שרירותית שלהם. בדרך כלל הדברים האלה מגיעים לוועדה והם מאושרים. 

דיוויד גולן:


אדוני היושב ראש. הבאתי איתי את כל האגרות ששילמנו משנת 2005 עד 2009. 

היו"ר יצחק וקנין:


כמה שילמת בסוף 2009?

דיוויד גולן:


ב-2009 שילמנו 143,155 שקלים. 

היו"ר יצחק וקנין:


בהתאם למה נקבע התשלום שלכם, בהתאם לאותם קריטריונים שנקבעו פה?

דיוויד גולן:


אנחנו לא יודעים לפי מה. אנחנו היינו בהגדר חקלאי. היום הוריד לנו את ההגדר החקלאי. בשיחה איתם כרגע הם החליטו שאין יותר. 

היו"ר יצחק וקנין:


מה זה הגדר חקלאי?

דיוויד גולן:


אנחנו חברה חקלאית. אנחנו חברה שמרססת. היום אין לנו את זה. עד היום שילמתי 1,600 שקל למטוס והם העלו את זה ל-7,000 שקלים. זה מה שהם עשו. 

ירון אשכולות:


אני מחברת כימניר. הבקשה הספציפית היא להחזיר את ההגדר החקלאי שלגביו היו תעריפים בעבר. בעבר, באותה תקנה שעכשיו דנים בנוסח המתוקן שלה, הופיע בעבר הגדר חקלאי כסקציה מיוחדת עם תעריפים מוזלים, כנראה מתוך הכרה בייחודה של החקלאות והצורך של התעופה החקלאית - - - 

היו"ר יצחק וקנין:


אתם מדברים על ריסוס הכותנה, אם אני לא טועה. 

ירון אשכולות:


כותנה, תפוחי אדמה.

היו"ר יצחק וקנין:


מה הסיבה ששיניתם את התעריף בצורה קיצונית כזאת?

גדי רגב:
אני ראש מטה של רשות התעופה האזרחית. צריך להבהיר. האדון מדבר על תעריפים של 2005 ולא על התעריפים של 2009. נכון שב-2005 היו תעריפים מאוד מוזלים. אנחנו מנסים עכשיו להשוות את 2009 לתעריפים החדשים. התעריפים החדשים לא הועלו. אתם קיבלתם את הטבלה. תעריפי 2010 בהקשר הספציפי הזה של מכון בדק לא הועלו. תיאורטית או מעשית, בגלל אי עדכון מדד, הם הורדו. זאת סוגיה ראשונה.

היו”ר יצחק וקנין:

מה לגבי הטענה הספציפית.הוא טוען פה שבקטע החקלאי יש פה קפיצה מ-1,000 שקלים ל-7,000 שקלים. 

גדי רגב:
זה בהקשר הספציפי של מכון בדק שלהם והוא לא הועלה.

בהיבט הכולל קיבלנו מהם פניה, בעקבות הדיון שהיה פה אתמול, שבו הם הגישו מכתב עם סדרה של בקשות והערות שעל פיהם שלכאורה העלינו מאוד את התעריפים ואנחנו מתבקשים להוריד אותם בצורה משמעותית. להערכתנו זה מגזר עסקי לכל דבר ועניין והשוונו את המגזר הזה למגזרים עסקיים אחרים בתעופה. 

לא היית אתמול בדיון, רק להבהיר את הנקודה. האגרות מבוססות בצורה כזאת שלטייסים פרטיים ולבעלי מטוסים פרטיים הורדנו בצורה משמעותית את האגרות.

היו"ר יצחק וקנין:

אני רואה את זה. 

גדי רגב:

לחברות השתדלנו להשאיר או אפילו להוריד. יש מקומות שלא עדכנו את מדד ויש מקומות שבלטו בצורה יוצאת דופן בזה שהיו באי קונסיסטנטיות עם הדברים האחרים ולכן השווינו אותם לעסקים באותם סדרי גודל. אפשר לראות את זה במסמך שהעברנו לכם. 

אנחנו חושבים שאת כל הנושא של סובסידיה למגזר החקלאי לא הסכום שמדובר פה, שהוא סדר גודל בין 2,000  ל-15,000 שקלים, לא זה מה שיביא את הפיתרון. אנחנו חושבים שאם המגזר החקלאי צריך לקבל פיתרון, הפיתרון צריך לבוא דרך משרד החקלאות או דרך איזו ראייה כוללת של הכנסת ולא דרך איזו אגרה מאוד ספציפית על חברת ריסוס ספציפית. זאת עמדתנו. 

דפנה עין דור:

מעבר לכך, אף אחד לא מבטיח שברגע שתוריד לחברה את הריסוס, זה באמת יגיע לחקלאים. יש חברה אחת שמבצעת ריסוס. 

דיוויד גולן:


אתם כל-כך טועים. 

ירון אשכולות:
יש יותר מחברה אחת. יש לפחות 2 חברות בשוק. זה שוק תחרותי מלא. 

דפנה עין דור:
מדובר פה במשהו שלא בטוח שיגיע ישירות לחקלאי. בעינינו הסבסוד צריך להיות ישירות לחקלאי.

רננה שחר:

הערה אחרונה. תקנה 18, שאותה אנחנו מקריאים עכשיו, בוודאי לא כללה שום התייחסות להגדר חקלאי. 

איתי עצמון:
את רוצה להתייחס לשאלה שהעליתי קודם?

רננה שחר:
אני אמקד במה מדובר. מי שחייב בבדיקה רפואית יותר מכל שנה זה מי שצריך תעודה רפואית סוג 1 שזה טייסים ובקרים מעל גיל 40. אדם שנהיה טייס או בקר והוא מעל 40, זה ממוקד כלפיו. ניתן לקבל את הבקשה שלכם שזה יהיה "אם שילם בשנה שחלפה מיום" - - - 

איתי עצמון:


את רוצה לקרוא את זה או שנחליט על העיקרון וננסח אחר-כך?

רננה שחר:

כן. הוועדה תחליט שהעיקרון הוא שזה יהיה השנה שחלפה מיום שהוא קיבל לראשונה את הרישיון.  

איתי עצמון:
אנחנו מדברים על סעיף 18ג סיפה. 

ירון אשכולות:

בתקנות הקודמות, בתקנה 10, כפי שפורסמה פעם אחרונה בינואר 2009 מופיעה רשימת האגרות ויש סעיף שנעלם מהפרסום הנוכחי. סעיף 10ב אומר: "על אף האמור בתקנת משנה א' בעל דאון אולטרה לייט, ממג, טרייק או כלי טייס המיועד להפעלה מבצעית בחקלאות והמבצע הפעלה כאמור ישלם בעת הגשת בקשה למתן תעודת כושר טיסה או לחידושה אגרה של 432 שקלים", כאשר האגרה הרגילה בקטגוריה היא 5,300 שקלים. יש הפרש בין 5,300 שקלים ל-432 שקלים, שבתקנות הקודמות לחקלאות הוכר תעריף מיוחד. 

היו”ר יצחק וקנין:

אני לא רוצה לפתוח את זה מחדש. נאמר פה שכבר ב-2009 הדבר הזה התבצע. מתי ביצעתם את השינוי?

רננה שחר:

זה שינוי של עכשיו. 

היו"ר יצחק וקנין:


מתי היה השינוי לגבי הנושא החקלאי?

ירון אשכולות:

הורדת החקלאות היא עכשיו. עכשיו מבוקש לעשות אותה. 

היו"ר יצחק וקנין:


הסעיף הזה היה ב-2009? מה היה הסכום שהיה בו?

רננה שחר:

כמו שהוא אומר, 432 שקלים. 

היו"ר יצחק וקנין:


עכשיו אתם מעלים אותו ל-5,000?

ירון אשכולות:


לא. פשוט מבטלים את הסעיף המיוחד שנתן את ההקלה. 

היו"ר יצחק וקנין:


מה הסיבה?

גדי רגב:
שמנו יחד את כל הענפים המסחריים של התעופה, בדיוק כמו שאנחנו חושבים שתיירות היא חשובה, אנחנו את אותו מחיר למטוסים שנוגעים בתעופה מסחרית שמנו על אותו מחיר בדיוק שהוא פונקציה של משקל המטוס בלבד. 

היו”ר יצחק וקנין:


אני ואתה מבינים דבר אחד, שאת הסכום הזה החברה לא תכניס את היד לכיס ותשלם אותו אלה שהיא תשית אותו על החקלאים. לי זה ברור לחלוטין. לכן אני חושב שאם עכשיו אתם רוצים לשנות, בשנה הזאת, וזה לא דבר שהיה מתוכנן - - - 

דיוויד גולן:

זה מעלה את הסכום ב-1200%. 

היו”ר יצחק וקנין:


יש לי בעיה פה כי אני חקלאי בעצמי. מחר יגידו שוקנין העביר תקנה נגד החקלאים. אני אקבל הרבה טלפונים.

גיורא רום:

כבוד היושב ראש, השאלה שאנחנו עומדים בפניה היא כזאת. אנחנו מתייחסים לעולם התעופה מבחינה מקצועית.

היו”ר יצחק וקנין:

אני חושב שיש פה שינוי דרסטי. אתה מוריד את כל האגרות ואת זה אתה מעלה.

גיורא רום:
פה אנחנו לא העלינו, אנחנו מחקנו סעיף. 

היו"ר יצחק וקנין:

בשורה התחתונה זה גורם לעלייה. 

בכל מקרה, אני לא אצביע על הסעיף הזה. אני אתן ליושב ראש הקבוע להצביע על הסעיף הזה. בטח לא אני אעשה את ההצבעה על הסעיף הזה. לא איכפת לי שנדלג על הסעיף. 

לאה ורון:
על  איזה תקנה אדוני מדבר?

איתי עצמון:


כרגע אנחנו מדברים על תקנה של רישיונות. 

לאה ורון:


אולי תסבירו לוועדה מה קורה, אלא אם כן אתם רוצים הפסקה. 

היו”ר יצחק וקנין:

אני מבין שאנחנו חוזרים אחורה לסעיף 10 שכבר הוצבע. 

דיוויד גולן:
אדוני היושב ראש, אתמול עזבנו את הוועדה כשאנחנו יושבים עם רת"א ומסכמים כמה סעיפים ולא רק את הסעיף הזה. לא הגענו לסיכום בסעיף הזה. קיבלנו עכשיו בדקה אחת את התשובה שאנחנו לא שונים מהתיירות. 

גדי רגב:
רק כדי להבהיר את העובדות. אתמול בשעה ב18:30 קיבלנו את הפירוט. 

היו"ר יצחק וקנין:

יש לכם הצעה פרקטית שאפשר להתקדם איתה?

דפנה עין דור:
מה משקל כלי הטייס לחקלאות?

דיוויד גולן:


משקל ההמראה הוא 6,800-6,900 ליברות, זה בערך 3,800. 

דפנה עין דור:

אז ה-5,392 לא נכון כי זה פשוט היה 1,618. 

דיוויד גולן:

תקראי את כל הסעיפים ותיראי. זה בין 2,000 ל-5,000

דפנה עין דור:
זה רק 1,500. 1,500 זאת רק האגרה. 

עמרי טלמון:


המשקל שמר גולן נתן הוא לא נכון. 

גדי רגב:

זה לא 5,000 כמו שהוא אמר אלא 1,500. 

גיורא רום:

אם המשקל הוא כפי שמר גולן חושב, זה באמת 1200% אבל העניין הוא שככל הנראה זה לא משקל המטוס.  

גדי רגב:

הוא מדבר בליברות וזה בקילו וזה 3,300 ולא 6,000. 

דיוויד גולן:


זה לא 3,300 קילו, זה יותר מזה. 

גדי רגב:


זה מה שאמר לי טייס שלך אתמול, שהוא ממריא באזור 7000 ליברות, משקל ההמראה שלך. 

דיוויד גולן:


אני לא יודע מה הוא אמר לך. משקל המטוס הוא 7,800 ליברות. החומר זה 1.5 טון, 1,400 ליטר. תוסיף לזה ותראה. 

היו"ר יצחק וקנין:


מה אתם מציעים?

ירון אשכולות:
אנחנו מציעים להשאיר את ההגדר לענף החקלאי ואת ההטבה להגדר החקלאי, לא מותנה במשקל. 

היו"ר יצחק וקנין:


מה ההצעה שלכם?

דפנה עין דור:
אנחנו היינו מעוניינים להוסיף הגדרה באחד מהסעיפים בתקנה 8, שמתייחס - - -  

היו”ר יצחק וקנין:

רבותיי, לא הייתי בדיונים הקודמים ואני רוצה שהדברים יהיו ברורים. אתם הצבעתם על כל התקנות עד סעיף 17. בסעיפים 12 ו-13 עשינו תיקונים קטנים ואישרנו אותם. אני מבין שאתם רוצים לחזור לתקנה 8?

רננה שחר:


הם רוצים לחזור לתקנה 8. 

היו"ר יצחק וקנין:


אתמול הצבעתם על התקנה, על האגרות ועל התעריפים החדשים? אני לא רוצה לפתוח מה שנסגר. 

דיוויד גולן:


אדוני היושב ראש, נאמר לנו ללכת ולגמור את זה עם רת"א. סיכמנו שאחרי הישיבה נדבר איתה. 

לאה ורון:
מ"מ יו"ר הוועדה חבר הכנסת ישראל חסון, שניהל אתמול את הדיון, הודיע להם שתחת הכותרת סיוע לחקלאים הוא יאפשר לפתוח סעיפים. 

היו”ר יצחק וקנין:


אני רוצה להבין, הגעתם איתם לסיכום?

דפנה עין דור:

לא הגענו לסיכום. 

היו"ר יצחק וקנין:


אתם רוצים שזה יישאר. 

דיוויד גולן:

אנחנו מבקשים שהעבר יישאר.  

היו”ר יצחק וקנין:

אני מציע לכם שתגיעו לפשרה. בכל אופן, אני לא אוכל להצביע על הסעיף. אני אישית אבקש מהיושב ראש הקבוע של הוועדה שיסגור את הנושא הזה. זאת דעתי.  

דפנה עין דור:
אנחנו יכולים להציע שבתקנה 8א (3) שיהיה כתוב: "יותר מ-700 עד 2000 וכלי טייס המשמש להפעלה בחקלאות". 

היו"ר יצחק וקנין:


מקובל עליכם? תחזרו לסעיף 8. 

דיוויד גולן:


איפה זה ואיפה יתר האגרות?

דפנה עין דור:


זאת התקנה היחידה ששינינו לגבי החקלאות. 

ירון אשכולות:
אנחנו מדברים על התעריפים. אם התעריף היה 439 והיום אנחנו מגיעים ל-1,100 שקלים, מדובר בגידול של למעלה מ-100%. זאת האגרה היחידה שעולה בשיעור הזה. 

דפנה עין דור:
מבחינתנו זה תיקון סבסוד מאוד חריף שהיה בעבר. 

דיוויד גולן:

זה לא סבסוד, תפסיקו עם הסבסוד. לא נתתם סבסוד, אתם לא מסבסדים אף אחד. 

דפנה עין דור:

אנחנו מבחינתנו בודקים את המטוסים, משקיעים את התשומות על המטוסים האלה. אלה לא מטוסים שעובדים עליהם פחות, זה מטוסים שעובדים עליהם יותר בחלק מהמקרים. 

דיוויד גולן:

זאת חקלאות. המדינה צריכה להחליט מה היא רוצה לעשות. האם היא רוצה להרוג את החקלאות? העלו לאנשים את האגרות למים, העלו על כל דבר. 

היו”ר יצחק וקנין:

בכל מקרה אני חושב שאתם תמצאו את הדרך להגיע איתם לפשרה בנושא הזה. אני ממשיך בתקנות. אני לא סוגר את הנושא של החקלאות. אני אבקש מיו"ר הוועדה לסגור את הקטע הזה. כיוון שאני חקלאי אני חושב - להעלות תעריף של 470 ל-1,100 זאת עליה מאוד דרסטית וזאת כאשר מורידים בשאר התעריפים. לכן, בטח לא אני אעשה את זה. 

עמרי טלמון:

אני מבקש לחזור להיכן שהייתי קודם. בהתייחס להערה של מר רום. 

גדי רגב:

אני מבקש להבהיר. המשמעות של ה-1,000 שקלים לעומת 400 שקלים, זה בערך 700 שקל למטוס לכל שנה. מדובר על 16 מטוסים. מדובר בסדר גודל של 8,000 שקל. על זה תקום ותיפול החקלאות?  כל הפער עליו מדובר הוא 700 שקלים.

היו"ר יצחק וקנין:

אותו דבר הייתי מפנה אליך. 

דפנה עין דור:


אבל לנו יש השפעות רוחב. 

ירון אשכולות:


זה גם הגדר חקלאי לטייסים וזה מופיע בעוד כמה מקומות. 

היו"ר יצחק וקנין:


אתם רוצים פשרה? 500 שקלים ונתקדם הלאה. 

 דיוויד גולן:
אדוני היושב ראש, זה לא רק לאגרה אחת, זה לאורך כל האגרות. 

היו”ר יצחק וקנין:


לא משנה. אני הייתי מציע שלא תעלו את זה מעל ל-500 שקלים. זה הסעיף היחיד שעולה. 500 שקל זה יהיה סביר. 

גדי רגב:

יש החלטה?

היו”ר יצחק וקנין:

אני מציע 500 שקלים. אם תקבלו את ההצעה, אני מוכן להצביע על ההצעה שלי. במקום 1,100 שקלים זה יהיה 500 שקלים. 

גדי רגב:


אני מציע שאנחנו נתקדם הלאה וניקח את ההחלטה על ההסכמה שלנו לעניין הזה בסוף ההליך. 

היו"ר יצחק וקנין:

אם כן, סעיף 8 לא גמור. 

דיוויד גולן:


כל הנושא החקלאי לא סגור. 

לאה ורון:

הסעיף אושר בישיבה אתמול. הדיון הוא האם לפתוח מחדש את הסעיף ואת זה אדוני יחליט בהמשך הדיון. 

איתי עצמון:
לפני שאנחנו ממשיכים, אם אני לא טועה, גם תקנה 7 לא אושרה. 

לאה ורון:
היא לא אושרה. הם התבקשו לחזור לבדוק בעניין של הפחתה יחסית באגרה לכלי טייס שנמכר, בהתאם להערה של נציגה של אל-על. לפיכך תקנה 7 כלל לא אושרה. 

רננה שחר:
אנחנו מתנגדים להחזר האגרה בכלי טייס שנמחק מהמרשם. השירותים כבר ניתנו. זה גם מכניס כל מיני מורכבויות לתוך מערכת האגרות שצריך יהיה להתמודד איתן. 

היו”ר יצחק וקנין:


הבקשה של אל-על היתה שאם כלי טייס יורד מהכביש אז שיוחזרו האגרות? 

רננה שחר:

את החלק היחסי מהאגרה עבור תעודה עבור כושר טיסה. 

היו”ר יצחק וקנין:


אני הייתי מצביע על הסעיף הזה כי אני חושב - - - 

דיוויד גולן:
גם לנו יש התנגדות לסעיף הזה. סעיף 7 פסקה 4, שוב פעם, מ-432 שקלים - - - 

רננה שחר:

אדוני לא מקבל תעודת כושר טיסה רגילה, הוא מקבל תעודת כושר מיוחדת, זאת תקנה 8. 

דפנה עין דור:

זה לא רלוונטי לגבי חקלאות. 

איתי עצמון:

תקנה 7 זה רק לגבי תעודת כושר סטנדרטית. 

דיוויד גולן:
למה לא להוסיף מיוחדת כגון חקלאי? 

היו”ר יצחק וקנין:

אנחנו מצביעים על סעיף 7 כניסוחו. מי בעד סעיף 7?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף מאושר. 

אנחנו חוזרים לסעיף 18. 

עמרי טלמון:


מר רום העיר ביחס לשיטות התשלום שעד יוני זה יבוצע. 

גיורא רום:
לא אמרתי עד יוני. אי-אפשר שיצטטו אותי לא נכון, זה בלתי נסבל. אמרתי עד סוף 2010. 

עמרי טלמון:


לפני 5 שנים ישב על אותו כסא - - - 

גיורא רום:


אני לא מוכן לזיכרונות שלו. 

היו”ר יצחק וקנין:


תאפשר לו לדבר. אנחנו נקצר את הדיון אם תאפשר לו לדבר. 

עמרי טלמון:


מנהל רשות התעופה דאז, אודי זוהר, אמר את אותם דברים בדיוק אלא אז הוא אמר חצי שנה. אני מצטער, אולי בגלל זה היה לי בראש חצי שנה. עברו מאז 6 שנים. 


כעת אני רוצה לחזור לעניין העקרוני של אגרות עבור התעודה הרפואית. ראינו שיש פה 4 תעריפים וראינו גם שאנשים מבוגרים צריכים לשלם יותר. זאת שאלה טובה האם הם צריכים לשלם פחות, אני לא יודע, אבל בוודאי שהם לא צריכים לשלם יותר. 

איתי עצמון:


עוד לא קראנו את תקנה 18ד, הגענו עד לג'. 

עמרי טלמון:


בין ב' ל-ג' ראיתם שמחיר התעודה הרפואית עלה פי שניים ויותר, פה זה 70 שקלים ופה זה 150 שקלים. כוונתי לומר שאין שום קשר בין השקלים האלה לבין עבודה שמושקעת או לא מושקעת בעיצוב התעודה הרפואית. 

היו”ר יצחק וקנין:


אני חושב שאתה מדבר על שני דברים שונים. יש תעודה רפואית עם אגרה של 150 שקלים. זה עבור הבדיקות. כאשר הוא עובר את כל הבדיקות ויש לו תעודה שמאשרת אותו, על זה הוא משלם עוד 150 שקלים. 

עמרי טלמון:


את הבדיקות עושים בחוץ, כפי שאמרו נציגי רת"א ובצדק ומשלמים למי שבודק, מכון מור או רופאים פרטיים. נדמה לי שיש 30 רופאים כאלה. זה שוק תחרותי וכל רופא קובע לעצמו את התעריף וכל אחד בוחר לעצמו את התעריף. עם זה אין בעיה וזה מקובל בכל מקום. 


כנגד זאת, כל הנושא של האגרות כולל התעודה הרפואית והאגרות שנדבר עליהן אחר-כך, זאת אופרה אחרת לגמרי. זה המגע הראשון שיש למועד לטייס עם עולם הטייס. פתאום הוא נדרש לשלם אגרות. נניח שעבר 2010, הוא יכול לשלם אותם באינטרנט. 


בדיון לפני 4 שנים הצגתי את הרישיון האמריקאי שלי ואת הרישיון הישראלי שלי. הרישיון האמריקאי הוא רישיון מלא שנעשה בארצות הברית. מאז שהתחלתי להתעסק עם זה ב-1971, כל מה ששילמתי ל-FAA עד היום תמורת היום – פעם שעברה אמרתי אפס ומאז נדרשתי לשלם דולר וחצי עבור רישיון חדש מפלסטיק. עכשיו זה עלה ל-2 דולר. שילמתי 1.5 דולר ל-38 שנה. 


פה עולה לי להחזיק את הרישיון 2,000 שקל לשנה. זה סיפור שגורם לזה שכאלה שרוצים ללמוד טייס, כמו אדוני, אחרי שהם בודקים בדיקה ראשונה, הם נוסעים לארצות הברית ועושים את הרישיון שם. יש שם בתי ספר שמתמחים בללמד ישראלים לטוס. בראשם עומדים ישראלים לשעבר. אחד מהם נמצא בוושינגטון והשני הוא בסיאטל. 

היו"ר יצחק וקנין:


אני לא אכנס לדיון הזה. הדברים היו קיימים עד היום. האגרות שמובאות היום הן יותר נמוכות מהאגרות שהיו בעבר. 

דיוויד גולן:
אדוני היושב ראש, סליחה, זה לא נכון. בסך הכול אנחנו מסתכלים על האגרות שלנו ואני רואה משנת 2005 עד 2008 אנחנו עולים כל הזמן. 

דפנה עין דור:

יש ממד. 

דיוויד גולן:

אני לא יודע למה אתם אומרים שהאגרות ירדו. בואו תגידו לי למה אני משלם בשנת 2009 סכום של 1403,000 ובשנת 2006 שילמתי 56,000 שקלים. 

דפנה עין דור:


כי החל משנת 2007 הועלו האגרות, באישור ועדת הכלכלה, העלאה משמעותית, לרגל הפיכת מנהל התעופה האזרחית לרשות. אבל מאז, העלייה עד עכשיו היתה רק בגין מדד כאשר עכשיו אנחנו חוזרים למחירים של 2007. זאת ההצעה שלנו, להוריד את המחירים. 

דיוויד גולן:


עוד דבר, אדוני היושב ראש. אנחנו לא פה כדי להתנגח עם רת"א. זה לא לבוא ולהגיד שמה שהם עושים זה לא נכון. אנחנו לא פה להתנגח עם רת"א, אין לנו כלום נגד רת"א. מגיע להם תקציבים, מגיע להם הכול. אבל, בבקשה, לא על חשבוננו. לא לתקוף אותנו במקומות שפשוט אי אפשר. עם העלויות האלה אנחנו צריכים מחר לשלוח אנשים הביתה. 

היו"ר יצחק וקנין:


אני מציע שתמשיכי להקריא את סעיף 18ד'. 

איתי עצמון:
לפני שאת ממשיכה יש לי שאלה נוספת. האם יש מקרים שבהם ניתן רישיון ולאחר מכן נערכה בדיקה תקופתית שהנבדק לא עבר אותה ולכן הרישיון מבוטל? מה קורה במקרה כזה? 

רננה שחר:


הרישיון לא מבוטל, אסור לו להשתמש בזכויות לפי הרישיון עד אשר מצבו הבריאותי לא יהיה כזה שמאפשר לו להשתמש.

איתי עצמון:

אבל בינתיים האגרה היא בתוקף?

רננה שחר:

לרישיון אין תוקף. יש רישיונות שזה רישיון מדריך טייס ורישיון טכנאי בדק כלי טיס, שהם רישיונות עם תוקף והם מפורטים בתקנת משנה ה'. טייס מלמד, טכנאי טייס, ה' ו-ו' זה הרישיונות שיש להם תוקף. אני לא זוכרת את התוקף המדויק. 

איתי עצמון:


השאלה אם יש צורך לקבוע - - - 

רננה שחר:


טכנאי בדק הוא לא צריך בדיקה רפואית, זה משהו אחר. הרישיונות של הטייסים הם ללא תקופת תוקף. מדריך טייס זה כל שנתיים. 

איתי עצמון:


לא כתוקף התעודה הרפואית?

רננה שחר:


אבל אין חידוש רישיון כל פעם. 

איתי עצמון:


הוא בעצם צריך לעבור את הבדיקה הרפואית. 

רננה שחר:


חוץ מהבדיקה הרפואית הוא צריך לעשות עוד כמה דברים, אבל כן. 

דפנה עין דור:
זה תנאים להחזקת הרישיון. 

איתי עצמון:

אין צורך, לדעתכם, לקבוע הוראה לגבי החזר של החלק היחסי?

רננה שחר:
בעינינו לא. 

איתי עצמון:


אין מקרים שבהם יש חלק - - - 

רננה שחר:


הוא שילם את הרישיון פעם אחת וזהו. עכשיו הוא צריך לעבור בדיקות רפואיות אחת לשנה או אחת לשנתיים, אחת לחצי שנה, הכול לפי סוג התעודה הרפואית שלו. אם הוא לא עובר, הוא צריך לעבור שוב. התשלום הוא רק עבור התעודה. אם הוא לא יעבור הוא לא יקבל תעודה רפואית. 

היו”ר יצחק וקנין:

סעיף ד'. 

רננה שחר:
	
	"(ד) על אף האמור בתקנת משנה (ג), מחזיק ברישיון טיס פרטי שהוא מעל  גיל 50 , המבקש תעודה רפואית לאחר בדיקה תקופתית, ישלם בעת הגשת הבקשה אגרה של 170 שקלים חדשים, זולת אם שילם באותה שנה אגרה כאמור בתקנת משנה (א).

	
	(ה) המבקש רישיון מן המפורטים להלן, חידושו או אישורו, לפי העניין, ישלם בעת הגשת הבקשה אגרה כמצוין לצד סוג הרישיון:

	
	
	

	
	(1) רישיון טייס מתלמד – 150 שקלים חדשים;

(2) רישיון טכנאי לבדק כלי טייס – 200 שקלים חדשים;
(3) רישיון מקפל מצנחים – 200 שקלים חדשים.
	

	
	
	

	
	(ו) המבקש חידוש רישיון מדריך טיס ישלם, בעת הגשת הבקשה, אגרה של 200 שקלים חדשים.
	

	
	(ז) על מבקש רישיון עובד טיס לפי תקנות משנה (א), (ה) ו- (ו), שצה"ל אישר כי הוא חייל מילואים פעיל, תחול אגרה בשיעור של 75% מן האגרה הנקובה בתקנות המשנה האמורות."
	


היו"ר יצחק וקנין:


יש הערות?

קמחי אברהם:


הערה אחת קטנה. אני חשבתי ששנה זה 365 יום. אנחנו שנינו ביחד בערך 150 שנה, כ-50 שנה בתעופה. לא ברור לי למה אני צריך לשלם, כתוצאה מהחוק פעמיים בשנה, יותר מהתשלום שמישהו משלם על שנה. 

היו”ר יצחק וקנין:


על מה אתה משלם פעמיים?

קמחי אברהם:


אני צריך לעשות בדיקות כל חצי שנה כי אני מעל גיל 50. 

דפנה עין דור:

אתה מקבל כפול תעודות. 

קמחי אברהם:


יכול להיות, אבל עדיין אני משלם עבור 365 יום. אני כבר משלם לרופא פעמיים.

דפנה עין דור:


למה אתה משלם לרופא פעמיים?

קמחי אברהם:


כי אתם דורשים ממני לעשות בדיקות פעמיים. זה עונש לזקנים כשבעירית תל-אביב נותנים הנחה. 

היו”ר יצחק וקנין:

בקטע הזה אני מסכים איתו לחלוטין. את הבדיקה הרפואית אני מבין שהוא צריך לעשות כל חצי שנה בגלל הגיל שלו. אבל האגרה היא אגרה שנתית. הוא כבר משלם את הבדיקות הרפואיות. 

דפנה עין דור:

האגרה היא בגין הטיפול בתעודה. 

היו”ר יצחק וקנין:


למה אני צריך להעניש אותו? אני מעניש אותו פעמיים. הגיל שלו מחייב את הבדיקות וגם עבור האגרה הוא משלם. 

דפנה עין דור:


האגרה אמורה לכסות עלות. זה לא מס שאתה גובה איזה סכום שנתי. היא אמורה לכסות עלויות. כרגע, מבחינתנו, יש עלות כפולה מכיוון שזה פעמיים בשנה ולא פעם בשנה. האגרה היא לא כפולה באמת כי היא אגרה מופחתת והבסיס הוא יותר נמוך.

היו"ר יצחק וקנין:


במה היא מופחתת?

דפנה עין דור:


זה לא 100% כפול. 

היו"ר יצחק וקנין:


אם אני מתחת לגיל 50 אני משלם פעם אחת. 

דפנה עין דור:


אתה משלם פעם אחת 200 שקלים. 

איתי עצמון:

אם עושים כל חצי שנה, צריך לשלם 150 שקלים בכל פעם, אני צודק?

רננה שחר:


זה "על אף האמור בתקנת משנה ג'".

היו”ר יצחק וקנין:


זה כמעט כפול. 

דפנה עין דור:

הטיפול הוא כפול והאגרה היא פחות מכפול. 

היו”ר יצחק וקנין:

לדעתי האגרה צריכה להיות אגרה שנתית גם אם הטיפול הוא כפול. 

גיורא רום:
אני לא מצליח להבין את המושג "מעניש אותו". 

היו”ר יצחק וקנין:


אני מבין את זה שהוא צריך לעשות בדיקות פעמיים בשנה בשל הגיל. מדובר פה על כלי טייס, צריך לבדוק את הכשירות של האדם שמטיס את כלי הטיס. אבל צריכה להיות איזו התחשבות. אני הייתי אומר שבקטע הזה צריך להגיע לתשלום הרבה יותר מזערי ממה שנדרש ממנו. 


אם אני מבין נכון, התשלום הראשון הוא 200 שקלים?

דפנה עין דור:


לא, פעמיים 170 שקלים. 

היו"ר יצחק וקנין:


אז אין לו הפחתה. 

רננה שחר:


במקום לשלם 200 על כל טיפול הוא משלם 170 שקלים. הפיקוח הוא הרבה יותר הדוק.

עמרי טלמון:


אתם מערבבים פה בין פרטי למסחרי. בפרטי, אם אני לא טועה זה שנתיים ושנה. במסחרי זה שנה ושישה חודשים.

דפנה עין דור:


אתם מדברים על תקנה ד'?

עמרי טלמון:


כן. היא ספציפית לטייס פרטי. 

לאה ורון:
הוא יידרש לשלם 340 שקלים במקום 200 שקלים?

רננה שחר:

כן והוא עובר פעמיים בשנה בדיקות רפואיות ואת כל התהליך. 

היו"ר יצחק וקנין:


אז הוא ישלם 340 שקלים במקום 200 שקלים. 

עמרי טלמון:


רננה, זה לא לטייס פרטי. לכן זה לא שנה וחצי שנה, זה רק שנתיים ושנה במקום חמש ושנתיים בארצות הברית. 

היו"ר יצחק וקנין:


אל תכניס את ארצות הברית, אני מבקש. 

עומרי טלמון:


לא משנה. התדירות אצל טייס פרטי היא פחות מאצל טייס מסחרי, אבל הפרינציפ שהגיל מחייב את האדם לעבור פי שניים בדיקות לתקופת זמן נתונה, הוא אותו דבר. אם אצל טייס מסחרי זה שנה לחצי שנה, אז פה זה שנתיים ושנה. 

גיורא רום:

כבוד היושב ראש, אני רוצה לומר לך מה דעתי. אנחנו אחראים, בעיקר ובין השאר, על בטיחות התעופה בישראל. 

היו”ר יצחק וקנין:

בתקופה האחרונה, לצערנו הרב יש הרבה בעיות. 

גיורא רום:


לא, אין שום בעיות. אם אתה תבדוק, מדינת ישראל נמצאת במצב יותר טוב מהמוצע העולמי, למעט בעיתונות. היא יותר טוב בכל מה שקשור בשיעור התאונות ל-100,000 שעות טיסה. היא יותר טובה בשיעור תקריות ל-100,000 שעות טיסה. היא הרבה יותר גרועה בשיעור כתבות בעיתון ל-100,000 שעות טיסה. היא במצב טוב, למרות שיש הרבה מה לעשות. חבל לי שיש אנשים שרוצים להרעיל את הבארות.

היו"ר יצחק וקנין:

מאיזה סיבות רצו להוריד את הדירוג שלנו?

גיורא רום:

הורידו את הדירוג כי המערכת שלנו היתה מערכת לקויה. אבל כשאתה בודק את התוצאות בפועל, מתים כל שנה מעקיצות של יתושי קדחת הנילוס, יותר אנשים שמתים מתעופה במשך 10 שנים. בכל 10 השנים האחרונות נהרגו 3 אנשים באולטרלייט. 

היו"ר יצחק וקנין:


אם חלילה וחס היה אסון לפני שבוע כבר לא היית אומר 3. 

גיורא רום:


כשיהיה אסון אני בטח אבוא להעיד. בטח התמונה שלי תהיה בעיתון ולא של אף אחד אחר ואני אצטרך להסביר את זה. 

היו"ר יצחק וקנין:


זה לא שייך, זה לא עניין אישי. 

גיורא רום:


כבוד היושב ראש, יש אנשים שמרעילים בארות. הם גורמים נזק לא רק לתעופה אלא ל-7.5 מיליון אזרחי ישראל. חבל לי שאי-אפשר לעשות סדר בדבר הזה. אני אומר לך שהדבר הכי בטוח שאתה יכול לעשות אחרי הישיבה הזאת זה לקנות כרטיס טיסה לאן שאתה רוצה ולטוס מנתב"ג. כל דבר אחר שתעשה, כל נסיעה אחרת שתיסע לצפון, כל ים שאתה תיכנס לשחות בו, כל טיול שתעשה במדבר יהודה, כל רופא שיניים שתלך לקבל ממנו הרדמה בשביל סתימה, אתה לוקח סיכון הרבה יותר. הגיע הזמן להפסיק עם הדמגוגיה הזאת שמופצת בעיתונים, לא במשמרת שלי. אני מופקד על הדבר הזה, אף אחד אחר לא. 


אני עושה את זה דרך שני ספרים של תקנות ואני מוציא אותם אל הפועל. בספרי התקנות, מעבר לגיל 50, צריך לעשות שתי בדיקות רפואיות בשנה. אתה בטח מזהה שגם אני מעל גיל 50. זה חלק א'. 


חלק ב'. יש מכניזם לבנות את תקציב רשות התעופה האזרחית. שלא כמו באמריקה של מר טלמון, רשות התעופה האזרחית, למשל, פעלה בשנה האחרונה נמרצות להוריד את מחיר הבנזין לתעופה הכללית. ה-FAA באמריקה לא עושה את זה אפילו לא שנייה אחת בשנה. שלא כמו באמריקה, רשות התעופה האזרחית שיפצה את המנחת במצדה, שיפצה את המנחת שכימניר טסה ממנו במגידו, שמה 700,000 שקל לשנת הכספים הבאה, להמשיך ולשפץ מנחתים. זה לא כמו באמריקה, זה לא כמו ה-FAA. בכלל, כל היבוא של כל הדוגמאות הסינגולאריות האלה, מאוד לא לרוחי. אני הייתי מאוד שמח אם זה היה נפסק, כל העניין הזה של זיכרונות מאפריקה. 


יש פה הוצאה לפועל של תקנות מחד ויש פה מכניזם של בניית תקציב רת"א. רת"א, בניגוד למה שנאמר לא מורידה ולא מעלה, זאת הכנסת. רת"א אין לה שיקולים לאומים, שהיא מעדיפה את החקלאות על פני התיירות, את התיירות על פני התעשייה, את הזקנים על פני הצעירים, את המזרחים על פני האשכנזים. זה לא הביזנס שלנו לייצר את סדר העדיפות הפנימי במדינה. יש לנו תקנות, יש לנו מכניזם לבניית התקציב שלנו. התקציב שלנו הוא שקוף, הוא פתוח, הוא עומד לרשות כל אחד. אין לי שום התנגדות שוועדת הכלכלה תיקרא לי מתי שהיא רוצה כדי שאציג לה את השימושים שלי בתקציב. אני לא מייצר את סדר העדיפות הלאומי, לא הכללי ולא הפנימי. זה סוף דבריי. 

דיוויד גולן:
אני רוצה להעיר לך שמי שהשווה אותנו למדינות מחו"ל זה אתם, לאירלנד ולדנמרק. 

גיורא רום:

מי זה אתם?

דיוויד גולן:


רת"א. 

היו”ר יצחק וקנין:


אני לא מתכוון להתעסק בארכיאולוגיה. אני חייב לרוץ עם התקנות ולאשר אותן. תמשיכי בבקשה. 

עמרי טלמון:


אני מניח שמר רום התכוון אלי כאחד ממרעילי הבארות כי אני עוסק בבטיחות - - - 

היו”ר יצחק וקנין:

רבותיי, אם אתם מתכוונים להמשיך בנושא הזה, אני לא אאפשר זאת בשום פנים ואופן. אני לא אאפשר את השיח הזה שהולך פה. אני לא מתכוון להיות גננת. אני מתכוון להמשיך בתקנות, הדבר הזה חשוב מאוד. תנו לנו לסיים את זה באווירה טובה. 

יש הערות? אין. 

אם כן, אני מצביע על סעיף 18. מי בעד?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף אושר. 

עוברים לסעיף 19. 

רננה שחר:


"19. עובד טייס המבקש הגדר או אישור נוסף ברישיונו ישלם, בעת הגשת הבקשה, אגרה של 200 שקלים חדשים". 

איתי עצמון:
הכוונה היא בעד כל הגדר?

רננה שחר:

כן. קודם היית טייס הליקופטר ועכשיו אתה רוצה להיות טייס - - -

היו”ר יצחק וקנין:


מי בעד הסעיף?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף אושר. 

רננה שחר:
	
	"20.
	(1) עובד טיס או מבקש רישיון עובד טיס, המבקש להיבחן בקשר למתן רישיון כאמור בטור א' בטבלה שלהלן או חידושו,  ישלם בעת הגשת הבקשה להיבחן בבחינה מעשית או עיונית, אגרה בעד כל בחינה בשקלים חדשים כמפורט בטור ב' או ג' , לפי העניין כמפורט להלן:

	
	
	
	טור א'
	טור ב'
	טור ג'

	
	
	
	סוג רישיון
	בחינה מעשית
	בחינה עיונית

	
	
	(1)
	טייס פרטי עם הגדר אוירון או רוטורקרפט
	1,500
	200

	
	
	(2)
	טייס פרטי עם הגדר אווירון זעיר 
	1,000
	150

	
	
	(3)
	טייס פרטי עם הגדר דאון או בלון מאויש
	500
	100

	
	
	(4)
	טייס מסחרי עם הגדר אחד
	2,157
	324

	
	
	(5)
	טייס לתובלה בנתיבי אוויר עם הגדר אחד
	3,774
	432

	
	
	(6)
	טכנאי טיס
	863
	432

	
	
	(7)
	קצין מבצעי אוויר
	1,347
	432

	
	
	(8)
	מפקח תנועה אווירית עם הגדר אחד
	863
	432

	
	
	(9)
	טכנאי לבדק כלי טיס 
	200 בעד כל שלב בבחינה או חלק ממנו


איתי עצמון:

הכוונה כאן גם מבחינה עיונית וגם מבחינה מעשית?

רננה שחר:

כן. 

	
	"(10)
	מקפל מצנחים או מקפל מצנחים בכיר עם הגדר אחד
	1,000
	250

	
	(11)
	תדריכן מודיעין טיס
	--
	432

	
	(12)
	מדריך טיס עם הגדר אחד
	3,500
	250

	
	(13)
	חידוש רישיון מדריך טיס
	1,400
	

	
	(2) בנוסף לאגרות המשתלמות לפי תקנת משנה (א), ישא הנבחן בהוצאות הכרוכות בהפעלת כלי הטיס לצורך הבחינה."



איתי עצמון:
האם הנבחן יודע על הסכומים האלה לפני הבחינה?

רננה שחר:

קודם כל, זאת תקנה שקיימת בתקנת הרישיונות והיא גם בשוק הפרטי. 

איתי עצמון:

אני שואל על אלה הוצאות מדובר? אם אני רוצה לגשת לבחינה, אני יכול לדעת?

רננה שחר:

אתה צריך לשכור כלי טייס, להרים אותו באוויר עם כל מה שכרוך בכך. 

דפנה עין דור:

הוא מתקשר עם חברת תעופה ומביא כלי טייס. 

איתי עצמון:
איך הנבחן יודע מהן ההוצאות שבהן מדובר? 

גיורא רום:

איזה הוצאות?

איתי עצמון:


אנחנו מדברים על תקנת משנה ב'. "ישא הנבחן בהוצאות הכרוכות בהפעלת כלי הטיס לצורך הבחינה". שאלתי, האם הנבחן יודע על איזה הוצאות מדובר לפני שהוא ניגש לבחינה?

גיורא רום:


הוא שואל, אומרים לו. נותנים לו הערכת מחיר והוא יודע. אתה לא בא, לוקח מטוס ורק אחרי הנחיתה שואל כמה זה עלה. 

רננה שחר:

"(ג). על אף האמור בפרט (12) בטבלה שבתקנת משנה (א), מדריך טיס שרשות הרישוי אישרה כי עליו לעמוד בבחינה מעשית חלקית לצורך חידוש רישיון מדריך טיס עם הגדר אחד ישלם, בעת הגשת הבקשה להיבחן, אגרה של 700 שקלים חדשים".

היו”ר יצחק וקנין:


יש הערות?

עמרי טלמון:

יש לי שאלה. כשמדברים על בחינה עיונית, יש בארץ 6 בחינות. כתוב כאן שטייס פרטי משלם 200 שקלים. האם הכוונה היא לכל אחת מה-6 הבחינות או לכל ה-6 יחד. 

רננה שחר:
אגרה עבור כל בחינה. 

עמרי טלמון:


זאת אומרת שאם הוא ניגש לכל הבחינות זה עולה לו 1,200 שקלים?

רננה שחר:


כן. 

עמרי טלמון:


אסור להגיד אמריקה, גם אסור להגיד בטיחות טיסה אבל יש הרבה מה להגיד. 

היו"ר יצחק וקנין:

מהשאלה שלך אני מבין שיש 6 בחינות. 

אברהם קמחי:

בארץ שאסור לדבר עליה יש אחת ארוכה ולא משלמים בשבילה כלום. 

עמרי טלמון:


בכל זאת יש כאן שאלה. אגרת הבחינה המעשית מורכבת, כמובן, מהעלות של רת"א בהתעסקות בזה ובתשלום לבוחן. צדקתי?

לאה ורון:


מה בהשאלה?

עמרי טלמון:


בנושא הדאייה, שהוא נושא חשוב לנו, כל בוחני הדאייה אינם מקבלים ואינם רוצים לקבל כל תשלום עבור הבחינה. אם כך, נשאלת השאלה האם למבחני דאייה לא צריך להיות תעריף שישקף אך ורק את העבודה של רת"א?

גדי רגב:


שיחזירו לחניך - - - 

עמרי טלמון:


לא רוצים להתעסק בזה. כל הדאייה זה בהתנדבות מאה אחוז, כל ההדרכה, כל הבחינות, הכול. הבוחן יתחיל לחייב את רת"א, רת"א תשלם לו והוא יצטרך לנכות מס במקור ולהוציא מע"מ?

גדי רגב:


ואם מחר מישהו יחליט לעשות אחרת?

עמרי טלמון:


אז נדבר אחרת. 

גדי רגב:


אנחנו לוקחים את כל התעופה, בהיותנו אחראים על כל התעופה. מחר מישהו כן יחליט לקחת ואז נרוץ לעשות את השינוי?

עמרי טלמון:


לא, הוא לא ילך אליו, הוא ילך למישהו אחר. 

גדי רגב:


או שכן או שלא.

עמרי טלמון:


כמו שהכנסתם הסתייגויות לבוחנים בחברות וכן הלאה, אתם יכולים להכניס הסתייגות לבוחנים שהם במסגרת קלוב התעופה או סגנון כזה, שהם כולם לא לוקחים כסף. אני מניח שאם תהיה במסגרת הזאת ותדרוש תשלום, אז לא תהיה במסגרת הזאת ויחול עליך הכלל הרגיל. 

גדי רגב:


אני מבקש לציין שכל המחירים של האגרות ההן, כפי שאתם יכולים לראות אצלכם בטבלאות, הורדו. זה לא שפתאום העלינו דברים. 

היו"ר יצחק וקנין:

הכול מונח לפני ואני רואה את זה. 

אני מצביע על סעיף 20. מי בעד?

הצבעה

בעד – רוב

נגד – אין

נמנעים אין

היו"ר יצחק וקנין:

 הסעיף אושר. 

סעיף 21.

רננה שחר:
	
	"21.
	(1) עובד טיס המבקש להיבחן בקשר למתן תוספת הגדר מההגדרים המפורטים בטור א' בטבלה שלהלן, חידושם או חידוש הזכויות על פיהם, ישלם בעת הגשת הבקשה להיבחן בבחינות כמפורט בטור ב' או ג' לפי העניין, בעד כל בחינה אגרה בשקלים חדשים כמפורט להלן:

	
	
	
	טור א'
	טור ב'
	טור ג'

	
	
	
	סוג הגדר
	בחינה מעשית
	בחינה עיונית

	
	
	(1)
	הגדר אווירון (קבוצות א', ב', ג' ו-ד' ) או רוטורקרפט 
	1,500
	200

	
	
	(2)
	הגדר אווירון זעיר
	900
	150

	
	
	(3)
	הגדר דאון או דאון ממונע 
	500
	100

	
	
	(4)
	הגדר מכשירים
	800
	400

	
	
	(5)
	הגדר טיסות מרחב לילה בתנאי כטר"מ
	700
	200

	
	
	(6)
	הגדר חקלאי
	800
	200

	
	
	(7)
	הגדר טייס ניסוי סוג 1 וסוג 2 
	970
	

	
	
	(8)
	הגדר נוסף ברישיון מדריך טיס 
	1,200
	400

	
	
	(9)
	הגדר פיקוח על תנועה אווירית 
	863
	539

	
	
	(10)
	הגדר מקפל מצנחים 
	863
	432

	
	
	(11)
	הגדר מאמן מפקח על תנועה אווירית 
	1,300


	400

	
	
	(12)
	הגדר מאמן תדריכן מודיעין טיס
	1,300
	400

	
	
	(13)
	הגדר טכנאי בדק כלי טיס סוג 1 או סוג 2
	200 בעד כל שלב או חלק ממנו

	
	
	(2) עובד טיס המבקש להיבחן בקשר לאישור הפעלת קטגוריה II או  III  או חידושו לפי תקנה 194 לתקנות הרישיונות, ישלם בעת  הגשת הבקשה אגרה של 700 שקלים חדשים. "


בסוף סעיף קטן ב' אנחנו מבקשים להוסיף את המילים הבאות: "על אף האמור בתקנת משנה א', כללה בחינה לחידוש אישור הפעלת קטגוריה 2 או 3 כאמור גם בחינה לחידוש הגדר מכשירים, תשולם אגרה לפי תקנת משנה זאת בלבד". 

	
	"(ג) בנוסף לאגרות המשתלמות לפי תקנת משנה (א) ו- (ב) ישא הנבחן בהוצאות הכרוכות בהפעלת 
כלי הטיס לצורך הבחינה.

	
	(ד)  עובד טיס הנבחן לצורך קבלת הגדר לפי פרטים (1), (2)  או (4) בטבלה שבתקנת משנה (א) 
או לצורך חידושו, או לצורך אישור לפי תקנת משנה (ב) או חידושו, במסגרת עבודתו כעובד קבוע, 

באמצעות בוחן שהוא עובד טיס המועסק או הנשכר לשירות  בידי מעבידו של העובד במסגרת 

אותה עבודה, ישלם 20% בלבד מן האגרה הנוגעת בדבר , ובלבד  שהמנהל הסמיך את עובד הטיס הבוחן 

לערוך מבחנים לצורך קבלת הגדר או אישור או חידושו. "


היו"ר יצחק וקנין:


יש הערות?

דיוויד גולן:
בסעיף 6 יש הגדר חקלאי. מ-400 קפצנו ל-800. 

דפנה עין דור:

מ-863 שקלים ירדתם ל-800 ומ-227 שקלים ירדתם ל-200 שקלים. זה מה שיש היום מה-1.1.2009. 

דיוויד גולן:
זה לא המספרים שחייבתם אותנו. 

היו”ר יצחק וקנין:

זה דבר שאפשר לבדוק. 

מי בעד הסעיף?

ליאור יבור:

אני סמנכ"ל המבצעים של אל-על. היה לנו דיון עם רת"א על הסעיף הזה. התיקון כאן לא משקף את הסיכום כי הוא מוציא את ההנחה – אני מדבר על אותה תוספת לסעיף ב', שהיא לא משקף את ההנחה המופיעה בסעיף ד'. 

רננה שחר:

למה? בד' כתוב" "או לצורך אישור לפי תקנת משנה ב'".

לאה ורון:


זה נוסח שאתם לא מכירים אז כדאי שתעברו עליו.

ליאור יבור:
זה בסדר, אני מצטער. 

היו”ר יצחק וקנין:

מי בעד? מי נגד?

הצבעה

בעד – רוב

נגד – אין

נמנעים אין

היו”ר דוד אזולאי:

הסעיף אושר. 

עוברים לסעיף 22. 

רננה שחר:

לגבי סעיף 22. קיבלנו הערה מהיועץ המשפטי לוועדה ואני מתכוונת להגיש אותו בנפרד במקביל לתקנות האנגלית. 

איתי עצמון:

כיוון שאין כיום את הסמכות בעצם לגבות אגרה בעבור בחינה להוכחת מיומנות בשפה האנגלית. 

רננה שחר:

עדיין התקנות לא עודכנו, הן בתהליך מאוד כלכלה. 

איתי עצמון:


הן יגיעו לוועדת הכלכלה בזמן הקרוב. 

היו”ר יצחק וקנין:

אנחנו לא מאשרים את סעיף 22. 

סעיף 23. 

רננה שחר:

"22.
עובד טייס או מבקש רישיון עובד טיס, המבקש עיון חוזר בתוצאות מבחן עיוני, ישלם בעת הגשת הבקשה אגרה של 200 שקלים חדשים". 

היו”ר יצחק וקנין:


אין הערות. מי בעד? מי נגד?

הצבעה

בעד – רוב

נגד – אין

נמנעים אין

היו"ר יצחק וקנין:

סעיף 23 אושר. נעבור לסעיף 24. 

רננה שחר:

	
	"24.
	המבקש להיבחן מחוץ לישראל לצורך מתן רישיון או אישורו או לצורך מתן הגדר או חידוש הזכויות על פיו, או בעל כלי טיס המבקש לערוך לעובדיו בחינה כאמור, או המבקש להיבחן מחוץ לישראל לצורך קבלה או חידוש של מינוי כבוחן לפי תקנה 71 לתקנות הרישיונות ישלם, בנוסף לאגרות הקבועות בתקנות 20  ו-21  הוצאות כאמור בתקנה 38."


איתי עצמון:
מדובר על מתן רישיון או גם חידוש רישיון?

רננה שחר:

או אישורו או חידוש הזכויות על פיו. 

איתי עצמון:
המונח הזה כולל חידוש רישיון?

רננה שחר:
כן. אני חושבת שזה כולל גם את חידוש הזכויות. 

היו”ר יצחק וקנין:

יש הערות לסעיף 24? מי בעד? מי נגד?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף אושר. 

רננה שחר:
	
	"25. 
	המבקש תעודת צוות אוויר, לפי תקנה 5 לתקנות הרישיונות או תעודת איש צוות לפי תקנה 321 לתקנות הרישיונות, חידושן או שינוין, ישלם בעת הגשת הבקשה אגרה של  150 שקלים חדשים."


היו”ר יצחק וקנין:

אין הערות. מי בעד?

הצבעה

בעד – רוב

נגד – אין

נמנעים אין

היו"ר יצחק וקנין:

 סעיף 25 אושר. 

עוברים לסעיף 26. 

רננה שחר:
	
	26. 
	עובד הרשות בעל רישיון עובד טיס שלצורך ביצוע תפקידו ברשות נדרש לשמור על זכויותיו לפי רשיונו, בוחן שמונה לפי תקנה 71 לתקנות הרישיונות, למעט בוחן שמונה כבוחן במסגרת עבודתו אצל מפעיל לפי הפרק השלושה עשר לתקנות ההפעלה, והחוקר הראשי שמונה לפי תקנות הטיס (חקירת תאונות ותקריות לכלי טיס), התשמ"ד - 1984 פטורים מתשלום אגרה לפי פרק זה, לצורך חידוש ההגדרים או הזכויות שלפי הרישיון."


איתי עצמון:
מה הכוונה לשמור על זכויותיו לפי רישיונו?

רננה שחר:

הכוונה היא שגם אם הוא צריך לשלם אגרת תעודה רפואית. בתקנות זה מנוסח כמטלות לצורך שמירה על זכויות. 

איתי עצמון:
דיברתם על החוקר הראשי, האם צריך להוסיף גם ממלא מקומו לפי הצורך. יש חוקר ראשי אבל בתקנות גם ממלא מקום. 

גדי רגב:

כתבנו מה שהתכוונו. 

לאה ורון:
אז למה, בכל זאת, לא ממלא מקומו?

גיורא רום:

אני לא יודע אם יש לו ממלא מקום.

לאה ורון:

יש בתקנות. 

גיורא רום:


איך אנחנו יודעים שיבצר ממנו? איך אנחנו יודעים מי יהיה ממלא מקומו, הרי אין מישהו שהוא ממלא מקום קבוע. נניח שהוא שילם אגרה בינואר - - - 

לאה ורון:


היה ויהיה כמוזכר בתקנות, דהיינו, אם יבצר מהחוקר הראשי לקיים את תפקידו ויהיה לו ממלא מקום, אזי אתם תגבו ממנו את כל האגרות והוא לא יהיה פטור?

איתי עצמון:
הוא בא בנעליו של החוקר הראשי. 

גדי רגב:

עד היום הוא לא היה בכלל והכנסנו אותו. 

גיורא רום:

זה בקשה של החוקר הראשי ואנחנו נענינו בחיוב והוספנו אותו. הוא לא ביקש ממלא מקום כי ממלא מקום זה נניח אם הוא נעדר מהארץ. 

איתי עצמון:
על זה שאלתי. כתוב "נבצר ממנו למלא את תפקידו". נניח שנבצר ממנו למלא את תפקידו במשך חודש או חודשיים. אני שואל האם יש צורך?

דפנה עין דור:
זאת העברה מכיס לכיס ממשרד התחבורה לרשות התעופה האזרחית. 

גיורא רום:
אין בזה צורך.

היו”ר יצחק וקנין:

מי בעד סעיף 26?

הצבעה

בעד – רוב

נגד – אין

נמנעים אין

היו"ר יצחק וקנין:

הסעיף אושר. 

רננה שחר:
	
	"27. (א) המבקש רישיון הפעלה מסחרי, או רישיון הפעלה מבצעית, המבקש שינוי שם בעל הרישיון או תוספת פעילות מעבר לקבוע במסגרת רישיון ההפעלה או רישיון ההפעלה המבצעית, ישלם בעת הגשת הבקשה, אגרה כמפורט להלן:

	
	מפעיל כלי טיס - 
	בשקלים חדשים

	
	
	רישיון הפעלה מסחרי
	רישיון  הפעלה מבצעי

	
	(1)
	בטיסות סדירות מישראל ואליה לפי הפרק השלושה עשר לתקנות ההפעלה
	5,000
	10,000

	
	(2)
	בטיסות שכר מישראל ואליה לפי הפרק השלושה עשר לתקנות ההפעלה
	5,000
	10,000

	
	(3)
	בטיסות שכר מישראל ואליה לפי הפרק השנים עשר לתקנות ההפעלה
	900
	1,700

	
	(4)
	בטיסות סדירות בישראל לפי הפרק השנים עשר או השלושה עשר לתקנות ההפעלה
	900
	1,700

	
	(5)
	בטיסות של מונית אוויר בישראל 
	900
	1,700

	
	(6)
	בטיסות חקלאיות 
	900
	1,700

	
	(7)
	לצרכי עסק 
	400
	800

	
	(8)
	מפעיל  אווירונים זעירים, גלישונים, או מצנחים ממונעים  בטיסה מסחרית
	100
	300

	
	(9)
	במסגרת בית ספר להוראת טיס 
	1,000
	2,000

	
	(10)
	מפעיל כלי טיס שפרטים (1) עד (9) אינם חלים עליו
	700
	1,400

	
	הייתה הבקשה לכמה סוגי הפעלות המנויות לעיל, ישלם המבקש אגרה בעד כל אחד מן הסוגים המבוקשים.

	
	(ב)מחזיק ברישיון הפעלה ישלם אגרה שנתית כמפורט להלן:

	
	
	מפעיל כלי טיס - 
	בשקלים חדשים

	
	(1)
	בטיסות סדירות מישראל ואליה לפי הפרק השלושה עשר לתקנות ההפעלה
	7,225

	
	(2)
	בטיסות שכר מישראל ואליה לפי הפרק השלושה עשר לתקנות ההפעלה
	7,225

	
	(3)
	בטיסות שכר מישראל ואליה לפי הפרק השנים עשר לתקנות ההפעלה
	1,450

	
	(4)
	בטיסות סדירות בישראל לפי הפרק השנים עשר או השלושה עשר לתקנות ההפעלה
	1,450

	
	(5)
	בטיסות של מונית אוויר בישראל 
	1,401

	
	(6)
	בטיסות חקלאיות 
	1,401

	
	(7)
	לצרכי עסק
	1,000

	
	(8)
	מפעיל אווירונים זעירים,  גלישונים, או מצנחים ממונעים  בטיסה מסחרית
	1,000

	
	(9)
	במסגרת בית ספר להוראת טיס
	2,000

	
	(10)
	מפעיל כלי טיס שפרטים (1) עד (9) לא חלים עליו
	1,450

	
	המחזיק ברישיון הפעלה לכמה סוגי הפעלות כמפורט לעיל, ישלם אגרה בעד כל אחד מסוגי ההפעלות  המותרות לו.

	
	(3) אגרה כאמור בתקנת משנה  (ב) תשולם בתחילת כל שנה עד ה- 31 בינואר זולת אם טרם מלאו 6 חודשים לתשלום אגרה כאמור בתקנת משנה (א)."


היו”ר יצחק וקנין:

יש הערות?

עמרי טלמון:

כשמתייחסים לכלים ספורטיביים, כפי שהגברת שחר קראה: "מפעיל אווירונים זעירים, גלישונים או מצנחים ממונעים", הייתי מבקש להוסיף שם גם דאונים וטיסני מנוע. 

רננה שחר:


זה רישיון הפעלה לטיסות מסחריות. 

עמרי טלמון:


איפה הלא מסחרי?


אם הבנתי נכון, הטיסה המסחרית מתייחסת רק – צריך להבהיר. 

דפנה עין דור:
צריך למחוק ב-8 את המילים "טיסה מסחרית" ואז להוסיף את הדאונים במקום. 

לאה ורון:


אולי תודיעו לוועדה מה אתם מבקשים בעקבות ההערה של מר טלמון?

רננה שחר:
אנחנו מבקשים בתקנת משנה א' ובתקנת משנה ב', בפרט 8 "מפעיל אווירונים זעירים, גלישונים, מצנחים ממונעים, דאונים או טיסנים נהוגי רדיו". 

עומרי טלמון:


אם את רוצה לדייק, זה צריך להיות טיסנים ממונעים נהוגי רדיו. 

היו”ר אופיר אקוניס:


תעדכן אותי מה החלטתם לגבי מטוסי הריסוס?

היו”ר יצחק וקנין:

אני מבין שיש רצון להגיע לפשרה. מאחר וזה נוגע לי אישית וגם אני חקלאי לא הצבעתי. הצעתי להם הצעת פשרה. תקבלו את ההצעה שלי ותצביעו על הסעיף. 

היו”ר אופיר אקוניס:

תודה רבה, אני מודה לך. 

רננה שחר:

עמרי, נלך לפי נלך לפי סימן ז' בפרק התשיעי לתקנות ההפעלה, שזה טיסנים נהוגי רדיו. זה לא טיסן ממונע, זה טיסן נהוג רדיו. 

עמרי טלמון:


טיסן דאון נהוג רדיו לא צריך רישיון הפעלה. זה רק טיסן ממונע נהוג רדיו. 

היו”ר אופיר אקוניס:


על מה הויכוח?

רננה שחר:

האם לקרוא לזה טיסנים נהוגי רדיו או טיסנים ממונעים נהוגי רדיו. 

היו”ר אופיר אקוניס:


אני מבין שאלה טיסנים ללא טייס. 

עמרי טלמון:


הטייס נמצא על הקרקע. 

היו”ר אופיר אקוניס:


אז צריך לשלם?

רננה שחר:

עמרי, בוא ניצמד למה שכתוב בתקנות ההפעלה, טיסנים נהוגי רדיו. 

עמרי טלמון:


זה חל על שני סעיפים 8, גם בא' וגם ב-ב'?

רננה שחר:


כן. 

היו”ר אופיר אקוניס:


גם עליהם רוצים להטיל?

עמרי טלמון:


כבר הטילו. 

היו”ר אופיר אקוניס:


אני מוכרח להגיד לכם שזה מפליא אותי. מתי זה הוטל? זה קצת  משעשע. מדובר באדם שהולך בשבת בבוקר - - - 

לאה ורון:

זה לצורך הפעלה מסחרית. 

רננה שחר:


לא לאה. 

לאה ורון:


מוחקים את "המבקש רישיון הפעלה מסחרי"?

רננה שחר:


כתוב "המבקש רישיון הפעלה מסחרי או רישיון הפעלה מבצעי". במקרה הזה יש רישיון הפעלה מבצעית שהוא לא לגורמים מסחריים. 

לאה ורון:


בכל מקרה לא אותם אלה שמשחקים בשבת עם הדאונים? זה לא מבצעי וגם לא תחת מסחרי. 

היו”ר אופיר אקוניס:


היא חידדה את שאלתי. 

עמרי טלמון:


טיסני המנוע עם פיקוד רדיו חייבים ברישיון הפעלה מבצעי. ידידיי מרת"א יתפלאו אבל אני סבור שכך צריך להיות מפני שזה כלי שצריך לדעת להטיס עליו. אין לנו טענות ואף פעם לא היו טענות שצריך רישיון הפעלה. אנחנו רק מתווכחים על המחיר. בקיצור, כגודל הטיסן צריכה להיות גודל האגרה. 

היו”ר אופיר אקוניס:


את רוצה להקריא את זה שוב כדי שלא יהיה אי הבנות?

רננה שחר:

פסקה 8 בתקנת משנה א ו-ב' יהיה:


"מפעיל אווירונים זעירים, גלישונים, מצנחים ממונעים, דאונים או טיסנים נהוגי רדיו". 

היו”ר אופיר אקוניס:


זה גם בא' וגם ב-ב'. 

עמרי טלמון:


ב-8 ב' כתוב כרגע טיסה מסחרית. אז אם אנחנו הכנסנו את הטיסה הלא מסחרית ב-א' – אם הוא יישאר טיסה מסחרית אין לי בעיה עם זה. לפי התקנות היום כל בעל מטוס זעיר חייב ברישיון הפעלה. בכל זאת את לא רוצה ממנו 1,000 שקל בשנה. 

היו”ר אופיר אקוניס:


מה המלצת רשות התעופה האזרחית כדי לאשר ולהמשיך?

דפנה עין דור:

לדעתי זה צריך להיות 300 שקלים. 

היו”ר אופיר אקוניס:


יפה, הוא אמר המחיר הנמוך ביותר. 

רננה שחר:

אנחנו מבקשים להוריד את זה ל-300 שקלים בתקנה ב'. 

אברהם קמחי:


אז זה רק עלה ב-100% מהפעם הקודמת כי זה היה 150 שקלים. 

היו”ר אופיר אקוניס:

המחירים עולים. 

איתי עצמון:


רק בתקנת משנה ב' אנחנו מורידים את הסכום?

רננה שחר:


בתקנת משנה א' הוא 100 ו-300. 

אין הערות נוספות.

הצבעה

בעד – רוב

נגד – אין

נמנעים אין

היו”ר אופיר אקוניס:

סעיף 27 אושר. 


אנחנו עוברים לסעיף 28. 

רננה שחר:
	
	"28. בנוסף על האמור בתקנה 27 -  



	
	
	(1) המבקש רישיון הפעלה מבצעית  הכולל הפעלה מסוג הובלת חומרים מסוכנים ישלם, בעת הגשת הבקשה, אגרה של 2,500 שקלים חדשים ;

	
	
	(2) המחזיק ברישיון הפעלה מבצעית הכולל הפעלה מסוג הובלת חומרים מסוכנים ישלם אגרה שנתית של 1,250 שקלים חדשים."


היו”ר אופיר אקוניס:

הערות? אין. 

הצבעה

בעד – רוב

נגד – אין

נמנעים אין

היו”ר אופיר אקוניס:

סעיף 28 אושר. 


עוברים לסעיף 29. 

רננה שחר:
	
	"29. (א)בעל רישיון הפעלה מבצעית,  המבקש להפעיל כלי טיס שאינו רשום בפנקס, החכור על ידו ללא צוות, ישלם בעת המצאת הסכם החכירה למנהל, אגרה לפי משקל כלי הטיס כמפורט להלן:

 


	
	
	משקל כלי הטיס בק"ג
	בשקלים חדשים

	
	(1)
	עד 700 
	800

	
	(2)
	יותר מ- 700 עד 2,000
	1,100

	
	(3)
	יותר מ- 2,000 עד 5,700 
	1,500

	
	(4)
	יותר מ- 5,700 עד 20,000
	5,000

	
	(5)
	יותר מ- 20,000 עד 45,000
	8,626

	
	(6)
	יותר מ- 45,000 עד 100,000
	21,566

	
	(7)
	יותר מ- 100,000 עד 300,000
	26,958

	
	(8)
	יותר מ- 300,000
	53,915

	
	(ב)ניתנו השירותים מחוץ לארץ ישלם המבקש בנוסף על האמור בתקנת משנה (א) תשלום  כאמור בתקנה 38.

	
	(3) בעל רישיון הפעלה מבצעית,  המבקש להפעיל כלי טיס שאינו רשום בפנקס, החכור על ידו עם צוותו או להפעיל כלי טיס הרשום בפנקס, החכור על ידו ללא צוות, ישלם בעד הטיפול בהסכם החכירה לפי תקנות ההפעלה, בעת המצאת הסכם החכירה למנהל, אגרה לפי משקל כלי הטיס כמפורט להלן:


	
	
	משקל כלי הטיס בק"ג
	בשקלים חדשים

	
	(1)
	יותר מ- 5,700 עד 20,000
	600

	
	(2)
	יותר מ- 20,000 עד 45,000
	1,000

	
	(3)
	יותר מ- 45,000 עד 100,000
	1,500

	
	(4)
	יותר מ- 100,000 עד 300,000
	2,200

	
	(5)
	יותר מ- 300,000
	3,000

	
	(4) כלל הסכם החכירה לפי תקנת משנה (ג) יותר מכלי טיס אחד או יותר מסוג אחד של כלי טיס, תשולם האגרה לפי כלי הטיס או סוג כלי הטיס שמשקלו הגבוה ביותר. 

	
	(5) נועד הסכם החכירה לפי תקנת משנה (ג) לשמש מסגרת לחכירה  עתידית לפי צרכיו של בעל הרישיון להפעלה מבצעית, תשולם, בנוסף לאמור בתקנת משנה (ג), בעת הגשת הבקשה לאישור הפעלת כלי טיס הנכלל בהסכם, אגרה בסכום של 250 שקלים חדשים. "


איתי עצמון:
תוכלי להסביר את תקנת משנה ה'? 

רננה שחר:
אנחנו רוצים להוסיף את תקנות משנה ו'. 


"בעל רשיון הפעלה מבצעית המבקש להפעיל כלי טייס הרשום בפנקס החכור על ידו עם צוותו, ישלם בעד הטיפול בהסכם החכירה לפי תקנות ההפעלה בעת המצאת הסכם החכירה למנהל אגרה בסכום של 165 שקלים חדשים". 

לאה ורון:
האם כל האגרות לגבי חכירת כלי טיס הן אגרות חדשות? האם מדובר בתקנה חדשה שלא היתה קיימת?

דפנה עין דור:

למעט לתקנה ו'. 

היו”ר אופיר אקוניס:


ו' זה עמלת טיפול. 

רננה שחר:
כן, זאת אגרה חדשה. הפעלת כלי טיס חכור מחייבת טיפול ותשומת לב מיוחדת. יש מקרים שבהם מוגש הסכם מסגרת לחכירה ואז בנוסף על הטיפול בהסכם המסגרת עצמו ושיוך כלי הטייס לפי הגורם שאחראי להפעלה שלו, גם יש אישור עד הוק של כל כלי שמופעל מכוח הסכם החכירה. לכך נועדה תקנת משנה ה'.

ליאור יבור:
אנחנו מבקשים הבהרה. האם הכוונה או הנגזרת של הסעיף הזה, שטרם הפעלת טיסה בהסכם מהסוג הזה צריך לפנות לאישור? לא ברור לי איך זה אמור לפעול. הרי לחברה א' יש הסכם עם חברה ב', יש הסכם מסגרת והוא מכסה את כל סוגי המטוסים. ישראייר לוקחת מטוס מאל-על. איזה עבודה זה דורש? מה אתם יודעים ואיך הכוונה שהדבר הזה יעבוד?

גדי רגב:
אותו דבר כמו שנהוג היום. מה השתנה?

רננה שחר:

ההסדר המהותי מוסדר התקנות ההפעלה עצמם, תקנה 361 לתקנות ההפעלה קובע את ההסדר כאשר אתה רוצה להפעיל כלי טיס חכור על ידך. 

רוני סטבקובסקי:


אבל כל הנתונים נמצאים בהסכם המסגרת, מי המפעיל מי האחראי. הכול מצוין כבר בהסכם המסגרת. זה לא חדש בטיסה ספציפית. 

ליאור יבור:

להבנתנו מבוצע התשלום מסיבה כלשהי בעבור כל הפעלה כזאת וזה בסדר. אבל מה הכוונה פה? הרי לא נדרש אישור מלפני?

דפנה עין דור:

כתוב "בעד הטיפול בהסכם החכירה" - - - 

ליאור יבור:

אין פעילות וטיפול. עכשיו מתקשר ישראייר לאל-על ואומר שהוא צריך ממנו מטוס. הוא בא ולוקח ממנו מטוס והכול מכוסה בהסכם המסגרת. אני שואל שאלה אופרטיבית, האם אתם מתכוונים מראש שתבוצע פניה?

גידי ארנון:
זה בסדר, אבל יש טיפול. הם בודקים את כל ההסכם אבל אז הם צריכים לתת אישורים ספציפיים לטיסה. הרבה פעמים מתבקשים לתת אישור באנגלית כי המנהל הזר רוצה לקבל את האישור שאני רשאי להפעיל את המטוס שלכם. אם הבנתי נכון, כשיש הסכם מסגרת כללית עליו אתה משלם, על כל פעילות ספציפית אתה משלם את ה-250 שקל. 

היו”ר אופיר אקוניס:

רת"א יכולים לענות האם זאת תוספת להסכם הקיים? 

גידי ארנון:


הייתי שמח לא לשלם אבל אני מטריד אותם בלילה. יש לי בקשה מרת"א בנושא הסעיף הזה. 

היו”ר אופיר אקוניס:

למה אתם צריכים את זה? אתם כמו בנקים, לוקחים עמלות?

רננה שחר:
לא, זה הפחתה. זה חכירה רטובה. סעיף ו' עוסק בחכירה רטובה מישראלי לישראלי. סעיפים ג', ד' ה' עוסקים בחכירה יבשה. "המבקש להביא שאינו רשום או חכירה או חכירה רטובה מזר" - - - 

היו”ר אופיר אקוניס:

בשביל מה הוספתם את ו', זה לא היה. אני רואה שזה תוספת. 

רוני סטבקובסקי:


זה בהתאם לבקשת החברות. 

היו”ר אופיר אקוניס:

החברות רוצות את זה?

רוני סטבקובסקי:


הן רוצות כי זאת הוזלה בין חברות ישראליות. 

ליאור יבור:
ו' זאת בקשה של חברות התעופה כי אחרת הוא לא מאפשר לנו לבצע פעילות אחת עם השנייה. 

גידי ארנון:


יש לי בקשה מרת"א בקשר לסעיף הזה. אני מדבר על סעיף 29ג. שמתי לב שבתקנה 13ב' נתתם הקלה באגרות למצב של AOG. חכירות רטובות מבוצעות הרבה פעמים, גם אצלנו במצב של AOG. זה מצב שבו מטוס תקוע על הקרקע ואני צריך להביא מטוס אחר לחלץ את הנוסעים. זה לא משהו שהוא מסחרי, שרציתי או תכננתי אלא עקב תקלה. הייתי מבקש אם אפשר ליישם את אותה תקנה גם בסעיף הזה. 

פבל גרנדל:


גידי, אם אתה זוכר, הקריטריונים זה שזה מקרה בודד, קל ומהיר, כשעה וחצי. כל המהות של התקנה זה להקל ולהוזיל את עלות הטיפול לעומת עלות של החלק. 

גידי ארנון:


זה מה שאני מבקש. קרתה לי תקלה במטוס, עכשיו אני מתחיל להיענש. אני צריך לשכור מטוס אחר כדי להביא את הנוסעים וזה עולה לי כסף. אני נענש בכל מיני דברים. פניתי בבקשה כי הרציונאל, לדעתי, הוא אותו רציונאל. אני גם לא חושב שזה הרבה מקרים. הרציונאל הוא אותו רציונאל ופשוט ליישם את הסעיף הזה לגבי המצב, שאם הונחה דעת המנהל שהחכירה שלי היא לא תכנון מסחרי, היא לא דבר שרציתי מראש, ליישם את אותה הנחה. 

גדי רגב:

אנחנו חושבים שהפערים שעשינו פה הם אדירים, בין א' ל-ג', שמביאים מאוד לידי ביטוי את ההתחשבות ואת ההבנה. בדרך כלל מטוס רטוב חכור מחו"ל בדרך כלל עונה על צורך מהותי בעייתי מיידי. לכן הפערים וסדרי הגודל – אני מדבר על המשקלים הגבוהים, שזה מה שמדובר בחברות התעופה. הפערים הם מאוד גדולים, המספרים הם יחסית נמוכים. אנחנו באמת חושבים שבעניין הזה הלכנו בצורה הוגנת סביב השעות והימים. גידי יודע באיזה שעות זה קורה. 

היו”ר אופיר אקוניס:

הבנו. בסופו של דבר הדברים הם ברורים.. 

הצבעה

בעד – רוב

נגד – אין

נמנעים אין

היו”ר אופיר אקוניס:

אני מאשר את סעיף 29 כולל התוספת. חשבתי שהתוספת היא מיותרת אבל חברות התעופה ביקשו את סעיף ו' והן קיבלו אותו


אנחנו עוברים לסעיף 30. 

רננה שחר:
	
	"30. (א)     בעל רישיון הפעלה מבצעית המבקש אישור המנהל לטייס בוחן כמשמעותו בתקנה 323 לתקנות ההפעלה, ישלם 330 שקלים חדשים בעד כל שעת עבודה של עובד הרשות או של מי שהסמיכה אשר הושקעה במתן השירות; ניתנו השירותים מחוץ לארץ, ישלם כאמור בתקנה 38.   

	
	(ב) בנוסף לאגרה המשתלמת לפי תקנת משנה (א), ישא בעל רישיון ההפעלה המבצעית הנוגע בדבר בהוצאות הכרוכות בהפעלת מדמה הטיסה לצורך הבחינה."


איתי עצמון:


יש לי שאלה לגבי תקנה 323 לתקנות ההפעלה. היא כוללת גם בוחן טיסה ומדריך טיסה?

רננה שחר:


לא, רק טייס בוחן. סליחה, אתה צודק, זאת טעות שלנו. 

איתי עצמון:


מה למחוק?

רננה שחר:


"הוצאות אישור טייס בוחן". 

אשל חפץ:


אני מחברת תעופה קאל. לא מפורט מה מחשבים לו, האם זה רק השעות בסימולאטור? או שזה מעבר לזה, ממתי שהוא יצא מישראל? על איזה שעות מדברים פה?

רננה שחר:

זה מחזיר אותנו לתקנה 38. 

דפנה עין דור:


"לרבות שעות הטיסה הכרוכות בביצוע העבודה". 

ליאור יבור:


זה לא מובן. 

היו”ר אופיר אקוניס:


מדובר בשעות טיסה. 

דפנה עין דור:


זה לא כולל שינה בלילה במלון. 

היו”ר אופיר אקוניס:


זה גם כתוב בצורה דיי מפורשת "כאמור בתקנה 38". היא אומרת שזה לא כולל שעות מלון. 

ליאור יבור:


כשנגיע לסעיף 38 נבקש הבהרות נוספות. 

היו”ר אופיר אקוניס:


הצבעה

בעד – רוב

נגד – אין

נמנעים אין

היו”ר אופיר אקוניס:


אין הערות נוספות, הסעיף אושר. 

רננה שחר:


סעיף 31. 

	
	"31. המבקש אישור לפי תקנה 66(ג) לתקנות ההפעלה למיתקן עזר לטיסה שהוא תאורת סימון ואזהרה לכלי טיס, ישלם בעת הגשת הבקשה  אגרה כמפורט להלן:

	
	
	(1) 555 שקלים חדשים - אם אין צורך בסקר אווירונאוטי;

	
	
	(2) 2,775 שקלים חדשים -  אם יש צורך בסקר אווירונאוטי."


היו”ר אופיר אקוניס:


אין הערות. 

הצבעה

בעד – רוב

נגד – אין

נמנעים אין

היו”ר אופיר אקוניס:


אין הערות, הסעיף אושר. 


עוברים לסעיף 32. 

רננה שחר:

	
	"32. בתחילת כל שנה, עד 31 בינואר, ישלם גורם המפעיל את שירותי הבקרה האווירית לפי תקנות ההפעלה, אגרה בסך של 3,100,000 שקלים חדשים; היה וכמה גופים יפעילו את הבקרה האווירית, תחולק ביניהם אגרה זו, באופן יחסי."


איתי עצמון:

בתקנות כיום כתוב "באופן שווה". באופן יחסי לפי מה?

רננה שחר:

לפי נפח הפעילות. 

איתי עצמון:
צריך לכתוב את זה כי זה לא ברור. 

דפנה עין דור:
שווה זה חצי חצי?

איתי עצמון:


אם יש 5 אז זה מתחלק לחמישה חלקים שווים. זה מה שקובעות התקנות היום. 

דפנה עין דור:

זה צריך להיות באופן יחסי להיקף הפעילות. 

היו”ר אופיר אקוניס:

הצבעה

בעד – רוב

נגד – אין

נמנעים אין

היו”ר אופיר אקוניס:

סעיף 32 אושר. 

רננה שחר:
	
	"33. (א) המבקש אישור טיסות שכר בין-לאומיות בודדות או סדרת טיסות שכר או אישור טיסות שכר לשימוש עצמי, במספר טיסות כמפורט בטור א'  בטבלה שלהלן, ישלם בעת הגשת הבקשה אגרה בשקלים חדשים כמפורט בטור ב', ג' או ד'  לצידו, לפי העניין:

	
	טור א'
	טור ב'
	טור ג'
	טור ד'

	
	מספר הטיסות
	טיפול מוקדם
	טיפול רגיל 
	           טיפול  דחוף

	
	1 עד 5
	1,208
	1,510
	1,812

	
	6 עד 15
	2,588
	3,235
	3,882

	
	16 עד 30
	5,521
	6,901
	8,281

	
	31 ומעלה
	8,626
	10,783
	12,940

	
	(ב)בתקנה זו – 
"טיפול מוקדם" - טיפול בבקשה שהגיעה לרשות במועד הקבוע בתקנה 5 לתקנות טיסות שכר;

"טיפול רגיל" - טיפול בבקשה שהגיעה לרשות אחרי המועד הקבוע בתקנה 5 לתקנות טיסות שכר, אך שלושה ימים לפחות - - - 

         סליחה, אנחנו חוזרים חזרה. חשבנו לשנות. חשבנו שזה יצור נורמות עבודה לא טובות. דיברנו שוב עם חברת אל-על ואנחנו באנו חוזרים ל-3 ימים. 

היו”ר אופיר אקוניס:

אצלי זה 7 ימים. אתם מבקשים לחזור ל-3 ימים. 

	
	רננה שחר:

3 ימים. במקום 7 ימי עבודה. "3 ימים לפחות לפני המועד המתוכנן לטיסה הראשונה או לטיסה לפי העניין".

"טיפול דחוף" - טיפול בבקשה שהגיעה לרשות פחות משלושה ימים לפני המועד המתוכנן לטיסה הראשונה בסדרה או לטיסה, לפי הענין."

	
	

	
	


איתי עצמון:

יש לי הערה שיכול להיות שהיא טכנית. בתקנה 5 לתקנת טיסות שכר מדובר על  30 ימים לפחות לפני מועד היציאה המתוכנן של טיסה ראשונה בסדרה. כלומר מדובר פה בסדרה של טיסות שכר. כאן מדובר גם על טיסות בודדות. השאלה היא האם ההפניה מדויקת?

רננה שחר:

בסדר. בתקנה 5ב כתוב: "בקשה למתן אישור להפעלת טיסת שכר", שזה לא סדרת טיסות. היא צריכה להיות 4 ימים לפחות. באופן כללי זה מכניס אותו לאותו מקום. טיפול מוקדם זה טיפול לפי התקנות. טיפול של עד 3 ימים זה טיפול רגיל וטיפול דחוף הוא יהיה טיפול אחרי - - - 

ליאור יבור:

אז לפי העניין. אם מדובר על סדרה אז הולכים לתקנה 5א. 

גידי ארנון:


רננה, אולי תקבעו את הימים. אולי במקום "כקבוע בתקנה", תגידי עד לפני. 

ליאור יבור:
גידי, זה מאוד פשוט. היום התקנה אומרת מעל 3 ימים ופחות מ-3 ימים. 

גידי ארנון:

יש לי את תקנה 5 ובאותה הזדמנות הייתי מבקש בתקנה 5, שזה 30 ימים, שאף אחד כמעט לא מגיש את זה 30 ימים כי סדרות מתבטלות, סדרות לא מתקיימות על ידי המארגן – להפחית את זה למשהו סביר יותר, שגם ישאיר לכם זמן מספיק לטפל בזה בהליך נורמאלי. לצורך הדוגמה, אם פה עשיתם 3 ימים, אז אולי 7 ימים או 10 ימים. 

רננה שחר:

לזה אל-על מאוד התנגדו. 

גידי ארנון:


שתקבלו את הזול?

ליאור יבור:
אל-על לא התנגדו לקיצור תקנה 5א מ-30 יום ל-10 ימים. 

רננה שחר:

אנחנו מטפלים בתיקון תקנות השכר. אנחנו לא נתקן באופן עקיף, אגב תקנות האגרות את תקנות השכר. 

גידי ארנון:

זה לא עקיף, זה אופן ישיר למועדי תשלום. את הבקשה אני אולי צריך להגיש, אני אף פעם לא משלם ממש במועד כי הרי יש את התהליך שעומרי דיבר עליו. אני מקבל את האגרה, אני הולך לבנק, אני משלם. 


על מנת להפוך, פשוט לקצר את המועד. 

דפנה עין דור:

כל זמן שלא שינינו את תקנה 5 לתקנות השכר, אתה אומר, לא רק שאתה לא עבדת במועד של תקנה 5, אתה עוד מקבל הנחה. 

גידי ארנון:

אין אפשרות, דרך אגב. 

דפנה עין דור:


בסדר, אבל הפיתרון הוא לתקן את תקנה 5. 

גידי ארנון:


אני מדבר על מועדי התשלום. 

קריאה:


זה יגיע לוועדה בתקנות השכר. 

דפנה עין דור:


אנחנו מטפלים בזה במקביל. 

גידי ארנון:


עדיין, ואתם יודעים את עמדתי לגבי כלל האגרות האלה. מכיוון שאני מבין שהנושא צריך לעבור, הייתי מבקש אם אפשר לקצר את המועד הזה. באופן כללי, הרי מדובר על הדברים. זה מספיק זמן. הרי אני לא מקבל החזרים. הגשתי את הבקשה ואני לא מקבל החזרים. הטיפול הדחוף הוא לא ממש דחוף, שבוע או 10 ימים לפני. 

דפנה עין דור:


אם נשארו 3 ימים פה בתקנה, זה לא באמת משנה לך אם יהיה כתוב שם 15 ימים - - - 

היו”ר אופיר אקוניס:

טוב, חייבים למצות את הדיון הזה. 

גידי ארנון:


יש לי מדרגת מס נמוכה יותר. 

היו”ר אופיר אקוניס:


אתם מוכנים לקבל או לא?

דפנה עין דור:
זה בסתירה לתקנות השכר. 

רננה שחר:


תקנות השכר יתוקנו. 

היו”ר אופיר אקוניס:

הצבעה

בעד – רוב

נגד – אין

נמנעים אין

היו”ר אופיר אקוניס:

אנחנו מאשרים את סעיף 33. 


אנחנו עוברים לסעיף 34. 

רננה שחר:
	 
	"34. (א) המבקש רישיון הפעלה למארגן טיסות שכר ישלם, בעת הגשת הבקשה, אגרה של 4,441 שקלים חדשים. 

	
	(2) ניתן רישיון הפעלה כאמור בתקנת משנה (א), או חודש, לתקופה של פחות משנה, ישלם המבקש בעד כל חודש או חלק ממנו 1/12 מסכום האגרה כאמור בתקנת משנה (א).

	
	(3) המחזיק ברישיון הפעלה למארגן טיסות שכר ישלם בתחילת כל שנה עד 31 בינואר, אגרה כמפורט בתקנת משנה (א)."


איתי עצמון:


אתם לא רוצים להוסיף בג' שאם טרם מלאו 6 חודשים לתשלום אגרות הרישיון?

רננה שחר:


לא, יש לך את ב'. ב', בכל מקרה – זה מסדר שהוא יקבל לחצי שנה ואחר-כך הוא ישלם את השנתי. 

היו”ר אופיר אקוניס:


אין הערות. 

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף אושר. עוברים לסעיף 35. 

רננה שחר:

	
	35. (א)מפעיל שדה תעופה המבקש אישור או חידוש אישור ספר עזר מבצעי לפי תקנות הטיס (בטיחות בשדות תעופה של רשות שדות התעופה), התשנ"ב-1992 ,   או המבקש רישיון או חידוש רישיון להפעלת  מנחת על פי תקנות הטיס (מנחתים), התשל"ה  - 1975, ישלם בתחילת כל שנה, עד ה- 31 בינואר, אגרה כמפורט להלן:

	
	
	סוג שדה תעופה או מנחת
	בשקלים חדשים

	
	(1)
	שדה תעופה עם יותר ממסלול אחד
	1,300,000

	
	(2)
	שדה תעופה עם מסלול אחד
	520,000

	
	(3)
	מנחת רגיל, למעט כאמור בפרטים (5), (7) ו-(8)
	1,650

	
	(4)
	מנחת חקלאי קבוע
	550

	
	(5)
	מנחת לכלי טיס בלתי מאויש שמשקלו עד 500 ק"ג 
	550

	
	(6)
	מנחת חקלאי עונתי
	450

	
	(7)
	מנחת זעיר
	220

	
	(8)
	מנחת מסוקים על מבנה
	3,500

	
	(2) על אף האמור בתקנת משנה (א), המבקש רישיון להפעלת מנחת לצורך שימוש חד פעמי, ישלם אגרה של 250 שקלים חדשים; לעניין זה "שימוש חד פעמי" – שימוש שאינו עולה על 3 ימים רצופים." 


איתי עצמון:
כאן לא קבעתם אפשרות של החזר יחסי, אם הרישיון ניתן לתקופה קצרה יותר?

דפנה עין דור:


מתן הרישיון זאת האגרה. 

היו”ר אופיר אקוניס:


האגרה היא על הרישיון לא על התקופה. 

איתי עצמון:


אבל כן קבעתם שימוש חד פעמי. 

רננה שחר:
שימוש חד פעמי זה על אף האמור בתקנת משנה א'. 

איתי עצמון:

אני מבין. האגרה בתקנת משנה א' מדברת רק על הטיפול בבקשה לרישיון ולא על השימוש?

היו”ר אופיר אקוניס:


האגרה היא על האישור. 

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף אושר. 


עוברים לסעיף 36. 

רננה שחר:
	
	"36. המבקש תעודת רעש כאמור בתקנה  4 לתקנות הטיס (רעש כלי טיס), התשל"ז – 1977, ישלם, בעת הגשת הבקשה, אגרה של 1,000 שקלים חדשים."


היו”ר אופיר אקוניס:

אין הערות.

הצבעה

בעד – רוב

נגד – אין

נמנעים אין

היו”ר אופיר אקוניס:

סעיף 36 אושר. 

רננה שחר:
	
	"37. (א) המבקש כפל תעודה או רישיון מאלה המפורטים בתקנות אלה או תעודה בשפה האנגלית ישלם, בעת הגשת הבקשה, אגרה של 150 שקלים חדשים.

	
	(2)  המבקש אישור מסמכים לרשויות בארץ או מחוץ לארץ, ישלם בעת הגשת הבקשה אגרה של 150 שקלים חדשים."


רוני סטבקובסקי:


חלק מהתעודות שנמצאות בתקנות הן תקנות שנמצאות היום באנגלית ובעברית, כמו תעודת כושר אווירי, רעש, בשתי שפות. זה קצת מבלבל. 


יותר מדאיג אותי זה הרישיון החכירה שהוא רק בעברית. אני לא רואה למה זה לא יהיה באנגלית ואני לא מבינה למה צריך לשלם על זה אגרה. 

רננה שחר:

כאשר תעודה היא גם בעברית וגם באנגלית, כמובן לא נדרש תשלום לפי תקנה 37, מובהר בזאת לפרוטוקול. אם אתם רוצים תעודה בעברית שתינתן גם באנגלית, אז צריך לשלם לפי תקנה 37. אם אתם לא רוצים אותה באנגלית, אין שום צורך לשלם. 

ליאור יבור:


אנחנו רוצים אותה רק באנגלית. 

לאה ורון:


זה בארץ הזאת שאסור להזכיר את שמה. 

רונית סטבקובסקי:


אלה תעודות שמוגשות לחברות זרות, מוגשות לרשויות מקומיות בחו"ל. 

ליאור יבור:


כל הרישיונות האחרים הם באנגלית: רישיון הטיס, רישיון המדריך, כל הרישיונות הם באנגלית כי זה דבר בינלאומי. אנחנו מבקשים שהתעודה תהיה באנגלית ולא בעברית. 

רננה שחר:


בסדר, אבל זה לא לתקנות האחרות, זה לכך שאנחנו ניתן את התעודה הזאת באנגלית מראש. 

היו”ר אופיר אקוניס:

זאת לא הבעיה, זה 150 שקל. 

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף אושר. 

רננה שחר:
	
	"38.
	המבקש לקבל את שירותי הרשות בחוץ לארץ ישלם 330 שקלים חדשים בעד כל שעת עבודה של עובד הרשות או של מי שהסמיכה אשר הושקעה במתן השירות, לרבות שעות הטיסה הכרוכות בביצוע העבודה, בתוספת הוצאות אש"ל בכפוף להוראות החשב הכללי. הוצאות הטיסה והאש"ל הצפויות ישולמו עד 7 ימים לפני ביצוע הטיסה; התשלום הסופי יבוצע בתוך 30 ימים מיום קבלת הדרישה."


זאת הוראה שהיתה, הוצאנו אותה מחוץ לסוגריים, היא היתה מפוזרת בתקנות האגרות בכל מיני מקומות. 

איתי עצמון:

למה הכוונה מיום קבלת הדרישה?

ליאור יבור:
אנחנו מבקשים פה הבהרה: נדרש לבדוק מאמן טיסה בלוס-אנג'לס, זאת עבודה של 4 שעות. כמובן שאנחנו משלמים את כרטיס הטיסה, המלון, והאש"ל וזה ברור מהתקנה. אבל, האם הכוונה היא שגם 16 שעות הטיסה לכל כיוון ישולמו כשני ימי עבודה בהלוך, שני ימי עבודה בחזור, והכול אל מול אותן 4 שעות שנדרשות לבדיקת מאמן הטיסה. זה מה שכתוב פה. 


עד היום חברת התעופה נשאה בעלות כרטיסי הטיסה, באש"ל, מוניות וכל הדברים האלה, ושילמה עבור יום העבודה שבו בוצעה העבודה. לכאורה, מהנוסח שמופיע פה אפשר להבין שאתה משלם 16 שעות עבודה בדרך ללוס-אנג'לס, עוד 4 שעות אישור הסימולאטור ועוד 16 שעות עבודה בדרך חזרה. אנחנו רוצים להבהיר שלא זאת הכוונה. 

גיורא רום:
אני חושב שזאת הקבלה. אולי נשמע מנציג התעשייה האווירית. 

שמואל איפרגן:


משלמים עבור האש"ל ועבור השהייה בטיסה. 

לאה ורון:


ואז כל שעת שהייה בטיסה זה 330 שקלים חדשים?

גיורא רום:

כן. האנשים שלנו נעדרים מהעבודה ברת"א, נוסעים לסיבוב של 5 ימים וזאת העלות. 

ליאור יבור:
גיורא, אני חושב שיום עבודה הוא  8 שעות. אני לא מכיר יום עבודה של 16 שעות. אני חושב שבעבור העבודה שנעשית צריך לשלם. 

גיורא רום:

הטיסה מתפרסת על פני יותר ימים. כשטסים ללוס אנג'לס וחזרה, אם אתה מחלק את שעות הטיסה על פני סך הכול, זה אפילו פחות מ-8 שעות. כמה ימים עושים בדיקת סימולאטור בלוס-אנג'לס, 5 ימים?

ליאור יבור:


אנחנו עושים את זה ביום אחד. 

גיורא רום:


מנתב"ג לנתב"ג?

לאה ורון:
מר יבור, איפה כתוב 16 שעות?

ליאור יבור:


זה משך הטיסה ללוס-אנג'לס. 


זה לא היה כך עד היום. 

היו”ר אופיר אקוניס:

גיורא, יכול להיות שהם צודקים. אתה נותן לו כל-כך הרבה זמן. בחוק זה 8 שעות עבודה. 

דפנה עין דור:

הם עושים את כל הדרך ואנחנו משלמים. יש אבדן זמן בשדה התעופה, שעל זה לא מקבלים שום דבר. אנחנו לא גובים על זה תשלום. 

היו”ר אופיר אקוניס:


אז לפחות תעשו 12 שעות. הוא מציע הגבלה של 12 שעות. 

גידי ארנון:

גם כשהוא מגיע ליום עבודה מלא, כשהוא עובד בפועל הוא לא מחייב על ה-24 שעות, הוא מחייב על השעות שלו. על שעת הטיסה ניתן ליצור מקבלה. 

ליאור יבור:


זה דבר שלא היה עד היום. עד היום שולם בעבור יום עבודה. עד היום הדיון היה האם אותו יום של 4 שעות עבודה בלונדון, האם אנחנו מחויבים בעבור 8 שעות או בעבור 4 שעות. זה היה הדיון שהיה עד היום לכן אני מופתע.

גיורא רום:

והטיסה ללונדון וחזרה מלונדון?

ליאור יבור:


היא לא היתה משולמת. אנחנו נושאים בכרטיסי הטיסה, נושאים בכל הנגזרות, באש"ל ובבית המלון אבל לא בעלות יום העבודה. 

דפנה עין דור:

ליועצים ולעובדי רת"א משלמים בגין אבדן הזמן. 

ליאור יבור:
לא מדובר ביועצים, מדובר במפקחים של רת"א. לא מדובר ביועצים חיצוניים. תפרידו בין יועצים חיצוניים לבין השוטף ביום יום של חברות התעופה. היום יום שלנו זה הטסת מפקחים. אני חושב שצריך להפריד בין מפקחים לבין יועצים. 

דפנה עין דור:

גם עובד רת"א מקבל. 

גדי רגב:

ההיגיון אומר שצריך לעשות את זה לפי ימי היעדרות. אם אנחנו נוסעים לתת שירות לכל אחת מהחברות, אז לא לספור את זה בהכרח לפי שעות. כלומר, התרגום הוא של שעות אבל צריך לעשות את זה לפי ימי היעדרות. זה ההיגיון הצרוף שלנו. 

יונתן פייגין:


אפשר לקרוא לזה במונח של "ביטול זמן". העבודה היא 4 שעות אבל יש תעסוקה מסביב וצריך אולי לתת לה איזה מפתח. אולי שעות הטיסה לא יהיה בתעריף מלא. 

גיורא רום:


זאת בדיוק מטרת האגרה. האגרה צריכה לכסות בדיוק את זה. 

היו”ר אופיר אקוניס:

אתם מוכנים להקל קצת על החברות? בכל זאת, אנחנו מאשרים לכם  במהירות יחסית שורה של  אגרות נאות. 

דפנה עין דור:


מחצית שעות הטיסה. 

גדי רגב:
אני מדבר על הימים שהם לא ימי עבודה נטו. 

דפנה עין דור:


לדעתי, לא יותר מ-12 שעות. 

היו”ר אופיר אקוניס:


נגביל את זה קצת. 

ליאור יבור:


אני חושב שזה צריך להיות מובהר ומחולק ליועצים ולעובדי הרשות. 

גיורא רום:


ליאור, ברמה הפרקטית, כמה פעמים בשבוע אנחנו טסים ללוס-אנג'לס, פעם בשנה?

ליאור יבור:


לפחות. 

גיורא רום:


כלומר, הדיון שלנו הוא על טיסה אחת לשנה. 

ליאור יבור:


הדיון שלנו הוא על לוס-אנג'לס, על סן פאולו, על הונג-קונג עם דילוג למקאו ושנזן. 

היו”ר אופיר אקוניס:


אז הוא מציע 12 שעות. אני בעד 12 שעות. 

דפנה עין דור:


לא יותר מ-12 שעות. 

ליאור יבור:


זה עדיין לא מובן. 

היו”ר אופיר אקוניס:


מאוד מובן. 

ליאור יבור:
אנחנו מבקשים שתהיה קוהרנטיות. בעבור יום הטיסה אנחנו מקבלים שזה לא יותר מ-12 שעות. אבל ביום שלמחרת יש 4 שעות בדיקה למדמה הטיסה. האם אני משלם על 4 שעות או על 12 שעות. 

דפנה עין דור:

4 שעות פלוס זמן הטיסה, לא יותר מ-12 שעות. 

היו”ר אופיר אקוניס:


לרבות שעות הטיסה הכרוכות, ולא יותר מ-12. אני מציע לנסח את זה כך ולאשר את הסעיף. 


תקראי את המשפט הזה. 

רננה שחר:

"לרבות שעות הטיסה הכרוכות בביצוע העבודה ולא יותר מ-12 שעות טיסה לכל כיוון". 

היו”ר אופיר אקוניס:

נתנו לכם הנחה מ-16 שעות. בהחלט הלכו לקראתכם. 

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף אושר עם התיקון. 

רננה שחר:

	
	"39.
	המבקש לקבל את שירותי הרשות לגבי כלי טיס , ואותו כלי טיס הוא מטיפוס שטרם נרשם בפנקס, ישלם, בנוסף לאגרות הקבועות בתקנות אלה, את ההוצאות הכרוכות בהכשרה עיונית ומעשית , המקובלת על המנהל, של שלושה מפקחים, לגבי אותו טיפוס של כלי טיס; לענין זה "טיפוס" – כלי טיס מייצור מסוים ודגם בסיסי, לרבות כלי טיס שהוכנסו בו שינויים קלים שאין בהם כדי להשפיע על דרכי הטיפול בו או על תכונות הטיסה שלו."


עמרי טלמון:


ברור לי שכשמביאים איזה 787, אז צריך להכשיר אנשים עליו. אבל אם אנחנו מביאים איזה דאון, שהוא בסך הכול אסופה של חלקים שישנם בדאון אחר אבל הוא איננו כתוב בפנקס, האם פירושו של דבר שאנחנו צריכים לשלם הכשרה של 3 מפקחים?

רננה שחר:

בהגדרת טיפוס כתוב: "לרבות כלי טיס שהוכנסו בו שינויים קלים שאין בהם כדי להשפיע על דרכי הטיפול בו או על תכונות הטיסה שלו". 


זאת אומרת, שאם אלה שינויים קלים שלא משפיעים, אז זה אותו טיפוס ואתה לא צריך לשלם. 

עמרי טלמון:


דיברנו על זה כשדיברו על הגדרים. אני סבור שכל דאון שעשוי מפיברגלס וההגאים שלו מופעלים על ידי מוטות, זה בעצם אותו טיפוס למרות שאחד הוא נימבוס והשני הוא תוצרת שיישר. הם מופיעים ברישום תחת שמות שונים ותחת "type certificate" שונה. אם אני צריך לקנות דאון כזה ולממן הכשרה של 3 מפקחים, ותכף יגידו לי שצריך לשלוח אותם לבית החרושת, שדרך אגב לפעמים לא קיים בכלל, מה הדין פה?

ליאור יבור:
אנחנו מבקשים פה הבהרה. אחד, חלוקה בין חברות. אני מבקש וחברה אחרת מבקשת לגבי אותו סוג מטוס. אני חושב שצריכה להיות הגדרה בין החברות כי לא יתכן לחייב אותו 3 פעמים ולחייב אותו 3 פעמים כשבסוף זה אותו סוג מטוס ואותו סוג היתר.

גדי רגב:
ואם ההפרש הוא 3 שנים בין הבדיקות?

ליאור יבור:


הערה שנייה מתייחסת לתדירות. אגב, מדובר ב-50,000 דולר, לפני אותם 330 שקל, עלות לאדם. כלומר, שלושת האנשים האלה, לכל סוג מטוס זה 150,000 דולר. תכפילו את זה בסוגי המטוסים. זאת הוצאה ענקית. לכן חייב להיות פה גם תדירות, קרי, ביקשתי והכשרתי, לכמה זמן מחזיקים את אותם 3 אנשים. יכול להיות שעוד שנה הם לא יהיו ועכשיו צריך 3 אנשים חדשים ואני צריך לשאת בזה עוד פעם או שזה תשלום חד פעמי?

גדי רגב:
זה תשלום חד פעמי. 

ליאור יבור:

רגע. אני גם חושב שזה תשלום חד פעמי. 


עכשיו אנחנו מצלמים מצב קיים ויש את השלושה. האם אני היום מחויב, קרי, ביקשתי אני מפעיל?

גיורא רום:

אם אני מבין נכון, בלי להיות עורך דין, זה כלי טייס שטרם נרשם בפנקס. אתם הולכים לקנות מטוס בקרוב?

רננה שחר:


מטיפוס שטרם נרשם. זה לא שהכלי לא נרשם. 

גיורא רום:


אתם עומדים לקנות משהו חדש שאנחנו לא יודעים עליו?

ליאור יבור:


77300. הוא עדיין לא רשום בפנקס ואין כזה. מחר אני קונה כזה ויש 77200, מבחינתי זה אותו סוג מטוס. אני חושב שצריך להבהיר את זה. 

רננה שחר:


זה כתוב בהגדרת טיפוס. אולי אתה רוצה לתקן את הגדרת טיפוס?

גיורא רום:

"מיצור מסוים ודגם בסיסי לרבות כלי טייס שהוכנסו בו שינויים קלים שאין בהם כדי להשפיע על דרכי הטיפול בו ועל תכונות הטיסה שלו". 

היו”ר אופיר אקוניס:


הבנתי את ההסבר של מנהל רת"א. 

ליאור יבור:


אם זה עונה בין 200 ל-300, זה בסדר. 

עמרי טלמון:


שאלתי לגבי דאונים ומטוסים קלים. אם, למשל, אני מביא - - הם לא צריכים שום הכשרה, למרות שאין כזה בכלל בפנקס. המנוע הוא מנוע סטנדרטי, הגוף בדיוק כמו התאום שלו, אז זה בסדר. 

גיורא רום:


האם זה לא נכנס לקטגוריה של הגדרה של "טיפוס"?

עמרי טלמון:


זה "type certificate" אחר. 

גיורא רום:


עדיין זה לא איזה תולדה של משהו שכבר קיים, אין נגזרת. על זה השיח. אם זה מרכבה סימן 2, אז זה סימן 2, זה מרכבה. סליחה על הדוגמה לא מתחום התעופה. 

גידי ארנון:
אולי תמחקו את המילה " שינוים קלים"? מספיק "שינויים שאין בהם להשפיע". אני לא יודע מה זה קל או לא קל. 

גיורא רום:
מקובל. 

היו”ר אופיר אקוניס:

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף מאושר עם השמטת המילה "קלים". 

רננה שחר:
	

	"40.
	הרשות לא תתן רישיון, תעודה, אישור או הרשאה שנקבעה בעדם אגרה לפי תקנות אלה, לא תחדשה ולא תתקנה , וכן לא תיתן שירות אחר שנקבעה בעדו אגרה לפי תקנות אלה, אלא אם כן מבקש הרישיון, התעודה , האישור,  ההרשאה או השירות כאמור שילם את האגרה לפי תקנות אלה במלואה ."


איתי עצמון:

הערה טכנית: בכותרת השוליים צריך להוסיף "או מתן שירות". 

היו”ר אופיר אקוניס:

הצבעה

בעד – רוב

נגד – אין

נמנעים אין

היו”ר אופיר אקוניס:

הסעיף מאושר. 

רננה שחר:
	
	"41. 
	(1) בתקנה זו, "מדד" – מדד המחירים לצרכן שמפרסמת הלשכה המרכזית לסטטיסטיקה.

	
	
	(2) האגרות לפי תקנות אלה ישתנו ב-1 בינואר של כל שנה (להלן-יום העדכון) לפי שיעור שינוי המדד שפורסם בחודש אוקטובר שקדם לו לעומת המדד שפורסם בחודש אוקטובר של השנה שקדמה לה.

	
	
	(3) המנהל הכללי של משרד התחבורה יפרסם בהודעה ברשומות את סכומי האגרה כפי שהשתנו לפי תקנת משנה (ב).


אנחנו מבקשים לשנות בסעיף ב' במקום "שפורסם בחודש אוקטובר", "שפורסם בחודש נובמבר". 

איתי עצמון:


בסעיף ג', למה לא גם באתר האינטרנט של משרד התחבורה?

רננה שחר:


באתר האינטרנט של הרשות?

דפנה עין דור:


יש סיכוי שתעמוד בזה עוד יומיים. 

לאה ורון:


רגע, אנחנו עדיין בתקנה של הפרסום. מה הוחלט לגבי הפרסום?

היו”ר אופיר אקוניס:


באתר האינטרנט של הרשות. 

הצבעה

בעד – רוב

נגד – אין

נמנעים אין

היו”ר אופיר אקוניס:

סעיף 41 אושר. 

רננה שחר:
	
	"42. 
	תחילתן של תקנות אלה ביום ט"ו בטבת התש"ע (1 בינואר 2010).


היו”ר אופיר אקוניס:

הצבעה

בעד – רוב

נגד – אין

נמנעים אין

היו”ר אופיר אקוניס:


גם סעיף 42 אושר. 

גדי רגב:

כבוד היושב ראש, צריך לחזור סעיף 8 שנשאר פתוח להחלטתך. 

דיוויד גולן:


זה לא רק סעיף 8, זה כל הסעיפים שקשורים לחקלאות. 

רננה שחר:

אתמול היה פה נציג אגודת הדאונים לגבי מכון "בדק" תקנה 16.  זה הנושא של אגרה שנתית למכון "בדק" לחידוש הרישיון. אנחנו מבקשים שבסעיף 16א בפרט 1, כשכתוב "מטוסים עד 700 קילוגרם", מתחת מספר הגדרים מירבי לחידוש באגרה אחת, במקום 6 יהיה 10. 

כמו כן אנחנו מבקשים לתקן את כותרת השוליים. במקום שיהיה כתוב "אגרה שנתית למכון בדק ורישיון אחזקה עצמית", יהיה כתוב, "אגרת חידוש רישיון למכון בדק, רישיון אחזקה עצמית ורישיון מכון הסמכה". 

איתי עצמון:

אפשר להעביר את זה ל"הסמכה" - - - 

רננה שחר:


לא. 

לאה ורון:


"אגרת חידוש רישיון למכון בדק"?

רננה שחר:


"רישיון אחזקה עצמית ורישיון מכון הסמכה". 

היו”ר אופיר אקוניס:


אני מבין שסעיף 8 הוצבע. מי אמר שפותחים?

איתי עצמון:


צריך קודם לפתוח מחדש את סעיף 16. 

רננה שחר:


בהתאם להנחיית הוועדה אתמול, אנחנו רוצים ב-16א(1), במקום "6" שייכתב "10". 10 הגדרים במקום 6. 

דפנה עין דור:


וזאת בהתאם לבקשת איגוד הדאונים להקל. 

היו”ר אופיר אקוניס:

קיימתי דיון מחודש על סעיף 16א1. "מספר הגדרים מירבי לחידוש באגרה אחת", 10 במקום 6, רק בסעיף 1 , מטוסים עד 700 קילוגרם. נפתח, אושר ונסגר. 

היו”ר אופיר אקוניס:

מה לגבי סעיף 8? 

ירון אשכולות:
סעיף 8 וסעיפים אחרים שמתייחסים לחקלאות מחליף את סעיף 10 בתקנה הקודמת. בסעיף 10 בתקנה הקודמת נאמר שעל אף מה שאמור בתקנות על האגרות, "מי שמפעיל דאון אולרה לייט, או כלי טיס המיועד להפעלה מבצעית בחקלאות והמבצע הפעלה כאמור, ישלם בעד הגשת בקשה למתן תעודת כושר טיסה ולחידושה אגרה של 432 שקלים". הסעיף הזה הורד מהתקנה והתעריף החדש שאנחנו צריכים לשלם הוא 2,300 שקל לפי משקל המטוס . ביקשנו להחזיר את ההקלה שהיתה ונעלמה. 

דיוויד גולן:
את כל הסעיפים שקשורים לחקלאות. 

גדי רגב:


איך הגעת ל-2,300 שקלים?

ירון אשכולות:
סליחה, 1,500 שקלים. 

דיוויד גולן:


סליחה, ההעלאה היתה רק ב-400% ולא ב-1,200%. 

גדי רגב:
הסברנו קודם את עמדתנו הכוללת. נושא החקלאות, לטעמנו, זה עסק חקלאי, בדיוק כמו עסק תיירותי, כמו הובלת נוסעים, הובלת תיירים. לכן לטעמנו אין מהזווית של רת"א מקום להעדפה ספציפית לדבר הזה בהיבט של האגרות. 

היו”ר אופיר אקוניס:

מהיבטים אחרים מה יש לכם לסייע לחקלאים?

גיורא רום:
אנחנו לא אמורים לסייע לחקלאות. 

גדי רגב:
לא אנחנו צריכים לקבוע את סדר העדיפויות הלאומיות. אנחנו מוכנים להוריד אותם מקסימום מדרגה אחת, מ-1,500 ל-1,100. 

היו”ר אופיר אקוניס:

אני מודה לך, רעיון טוב, אני מקבל. 

דיוויד גולן:

זה לא רעיון טוב. 

היו”ר אופיר אקוניס:


אני מצטער, אנחנו חייבים לסיים. אתה רוצה להשאיר את זה על 432 שקלים?

דיוויד גולן:


חקלאות זאת בעיה. 

היו”ר אופיר אקוניס:


אבל הבעיה החקלאית לא טופלה וזה לא השולחן לטפל בזה. 

ירון אשכולות:

אבל אם בתקנה הקודמת, המדינה רת"א והכנסת הכירו בזה שלחקלאות מגיעה הטבה מיוחדת, אין סיבה, בהזדמנות שפושקין מת, למחוק את זה. 

היו”ר אופיר אקוניס:


מה היה הסכום שהצעתם?

דפנה עין דור:

1,100 שקלים. 

דיוויד גולן:


במקום 432 שקלים. 

היו”ר אופיר אקוניס:

יש דברים שעולים, יש דברים שיורדים. 

דפנה עין דור:


בפרט 3 יהיה כתוב: "ויותר מ-700 עד 2,000 או שהוא כלי טייס המשמש להפעלה מבצעית בחקלאות". 

ירון אשכולות:


גם קאל עובדת בשביל החקלאות. 

היו”ר אופיר אקוניס:

שמעתי את עמדת נציגי התעופה החקלאית ואת עמדת . קיבלתי את עמדת רת"א - - - 

ירון אשכולות:
אנחנו עדיין מוחים על כך שהגידול האחוזי אצלנו הוא יותר גדול מכל טיסות המיליונרים והמסחריות האחרות. 

היו”ר אופיר אקוניס:

מה אני צריך לעשות כדי לסגור את הישיבה?

לאה ורון:
אתה מבקש בקשה לדיון מחדש בסעיף 8 ומאשר את הבקשה לדיון מחדש. 

היו”ר אופיר אקוניס:

קיימנו את הדיון המחודש והמסקנה שלנו היתה - - - 

לאה ורון:


עורכת דין שחר תקריא את התוספת לפרט 3. 

רננה שחר:
"יותר מ-700 עד 2000 או או כלי טייס המיועד להפעלה מבצעית בחקלאות". 

היו”ר אופיר אקוניס:

אם כך, פתחתי את הסעיף ומאשר אותו. 

ירון אשכולות:


"להפעלה מקצועית והמשמש…"

היו”ר אופיר אקוניס:

המיועד  והמשמש להפעלה מבצעית בתחום החקלאות. 

אני סוגר מחדש את סעיף 8, סעיף קטן 3. 

התקנות אושרו, אני מאוד מודה לכם. 

קריאה:


סליחה, מה לגבי תקנה 22?

רננה שחר:


היא לא אושרה. אנחנו נגיש אותה בנפרד יחד עם תקנות האנגלית.

היו”ר אופיר אקוניס:


היא נמחקה מהחוק. 

הישיבה נעולה. 

(הישיבה ננעלה בשעה 14:30)

